text: 1 Ndiyeno zinachitika kuti Yoswa atamwalira,+ ana a Isiraeli anafunsira+ kwa Yehova kuti: “Ndani wa ife adzayamba kupita kwa Akanani kukamenyana nawo?”2 Pamenepo Yehova anayankha kuti: “Fuko la Yuda ndilo lidzayamba kupita.+ Ndipo ndidzaperekadi dzikolo m’manja mwawo.”3 Ndiyeno a fuko la Yuda anauza abale awo a fuko la Simiyoni kuti: “Tiyeni tipitire limodzi m’gawo la fuko lathu+ kuti tikamenyane ndi Akanani. Kenako ifenso tidzapita nanu kugawo lanu.”+ Choncho fuko la Simiyoni linapita nawo.+4 Pamenepo fuko la Yuda linakwezeka mtunda, ndipo Yehova anapereka Akanani ndi Aperezi m’manja mwawo,+ mwakuti anagonjetsa amuna 10,000 ku Bezeki.5 Atapeza Adoni-bezeki ku Bezeki anamenyana naye mpaka kugonjetsa Akanani+ ndi Aperezi.+6 Pamenepo Adoni-bezeki anathawa, ndipo anam’thamangitsa ndi kum’gwira. Atam’gwira, anam’dula zala zamanthu za m’manja ndi zala zazikulu za kumapazi.7 Zitatero, Adoni-bezeki anati: “Panali mafumu 70 odulidwa zala zamanthu za m’manja ndi zala zazikulu za kumapazi, amene anali kutola chakudya pansi pa tebulo langa. Mulungu wandibwezera zimene ndinachita.”+ Kenako anam’tengera ku Yerusalemu+ kumene anakafera.8 Ndiyeno ana a Yuda anapitiriza kumenyana ndi mzinda wa Yerusalemu+ n’kuulanda. Anapha anthu okhala mmenemo ndi lupanga, ndipo mzindawo anautentha ndi moto.9 Kenako ana a Yuda anatsika kukamenyana ndi Akanani okhala m’dera lamapiri, ku Negebu+ ndi ku Sefela.+10 Motero fuko la Yuda linapita kukamenyana ndi Akanani amene anali kukhala ku Heburoni,+ (poyamba dzina la mzinda wa Heburoni linali Kiriyati-ariba).+ Iwo anapha Sesai, Ahimani ndi Talimai.+11 Atachoka kumeneko anapita kukamenyana ndi anthu a mumzinda wa Debiri.+ (Poyamba dzina la mzinda wa Debiri linali Kiriyati-seferi.)+12 Pamenepo Kalebe+ anati: “Ndithudi, aliyense amene amenyane ndi mzinda wa Kiriyati-seferi ndi kuulanda, ndim’patsa Akisa+ mwana wanga kuti akhale mkazi wake.”+13 Ndipo Otiniyeli+ mwana wa Kenazi,+ mng’ono wake wa Kalebe, analanda mzindawo.+ Choncho, Kalebe anam’patsa Akisa mwana wake kuti akhale mkazi wake.+14 Ndiyeno zinachitika kuti pamene Akisa anali kupita kunyumba, anali kulimbikitsa Otiniyeli kuti apemphe munda kwa Kalebe bambo ake. Kenako Akisa anawomba m’manja ali pabulu.*+ Atatero, Kalebe anamufunsa kuti: “Ukufuna chiyani?”15 Ndipo iye anati: “Ndidalitseni,+ pakuti mwandipatsa malo akum’mwera, ndipo mundipatse Guloti-maimu.”* Pamenepo Kalebe anam’patsa Guloti Wakumtunda+ ndi Guloti Wakumunsi.16 Ndiyeno ana a munthu wa mtundu wachikeni,+ amene anali apongozi ake a Mose,+ anatuluka mumzinda wa mitengo ya kanjedza+ pamodzi ndi ana a Yuda kukalowa m’chipululu cha Yuda, chimene chili kum’mwera kwa Aradi.+ Motero iwo anayamba kukhala pamodzi ndi anthuwo.+17 Koma a fuko la Yuda anayendabe ndi abale awo a fuko la Simiyoni, ndipo anapha Akanani okhala ku Zefati ndi kuwononga mzindawo.+ N’chifukwa chake mzindawo unatchedwa Horima.*+18 Kenako fuko la Yuda linalanda Gaza+ ndi madera ake, Asikeloni+ ndi madera ake ndiponso Ekironi+ ndi madera ake.19 Yehova anakhalabe ndi fuko la Yuda, moti linalanda dera lamapiri, koma silinathe kupitikitsa anthu okhala m’chigwa, chifukwa chakuti anthuwo anali ndi magaleta*+ okhala ndi zitsulo zazitali zakuthwa za m’mawilo.+20 Atapereka Heburoni kwa Kalebe monga mmene Mose analonjezera,+ Kalebe anapitikitsa ana atatu aamuna a Anaki amene anali kukhala mmenemo.+21 Ana a Benjamini sanapitikitse Ayebusi amene anali kukhala m’Yerusalemu,+ moti Ayebusiwo akukhalabe ndi ana a Benjamini m’Yerusalemu kufikira lero.+22 Pa nthawi imeneyi, nawonso a nyumba ya Yosefe+ anapita kukamenyana ndi mzinda wa Beteli,+ ndipo Yehova anali nawo.+23 Pamenepo a nyumba ya Yosefe anayamba kuchita ukazitape+ pamzinda wa Beteli (poyamba dzina la mzindawu linali Luzi).+24 Ndiyeno azondi anaona mwamuna wina akutuluka mumzindawo, ndipo anamuuza kuti: “Tiuze mmene tingalowere mumzinda, ndipo tikukomera mtima.”+25 Iye anawauzadi mmene angalowere mumzindawo, ndipo iwo anapha anthu a mumzindawo ndi lupanga,+ koma anasiya mwamunayo ndi banja lake lonse ali amoyo.+26 Zitatero mwamunayo anapita kudziko la Ahiti+ ndi kumanga mzinda, n’kuutcha dzina lakuti Luzi. Limenelo ndilo dzina la mzindawo kufikira lero.27 Manase+ sanatenge mzinda wa Beti-seani+ ndi midzi yake yozungulira, Taanaki+ ndi midzi yake yozungulira, ndipo sanapitikitse anthu okhala mumzinda wa Dori+ ndi midzi yake yozungulira, anthu a mumzinda wa Ibuleamu+ ndi midzi yake yozungulira, ndi anthu okhala mumzinda wa Megido+ ndi midzi yake yozungulira. Akananiwo anakakamirabe kukhala m’dziko limeneli.+28 Ndiyeno zinachitika kuti Aisiraeli anakhala amphamvu,+ ndipo anayamba kugwiritsa ntchito yaukapolo Akananiwo,+ koma sanawachotseretu onse m’dzikolo.+29 Fuko la Efuraimu nalonso silinapitikitse Akanani amene anali kukhala ku Gezeri, moti Akananiwo anakhalabe pakati pawo ku Gezeriko.+30 Fuko la Zebuloni+ silinapitikitse anthu okhala mumzinda wa Kitironi ndi mzinda wa Nahaloli,+ moti Akananiwo anakhalabe pakati pawo+ ndipo a fuko la Zebuloni anayamba kugwiritsa ntchito yaukapolo Akananiwo.+31 Fuko la Aseri+ silinapitikitse anthu okhala mumzinda wa Ako ndi anthu okhala m’mizinda ya Sidoni,+ Alabu, Akizibu,+ Heliba, Afiki+ ndi Rehobu.+32 Choncho Aaseri anapitirizabe kukhala pakati pa Akanani amene anali kukhala m’dzikolo, chifukwa chakuti sanawapitikitse.+33 Fuko la Nafitali+ silinapitikitse anthu okhala m’mizinda ya Beti-semesi ndi Beti-anati,+ koma iwo anapitiriza kukhala pakati pa Akanani amene anali kukhala m’dzikolo.+ Ndipo fuko la Nafitali linayamba kugwiritsa ntchito yaukapolo anthu okhala m’mizinda ya Beti-semesi ndi Beti-anati.+34 Pamenepo Aamori anapitirizabe kupanikizira ana a Dani+ kudera lamapiri, ndipo sanawalole kutsikira m’chigwa.+35 Choncho Aamori anakakamirabe kukhala m’phiri la Herese ndi m’mizinda ya Aijaloni+ ndi Saalibimu.+ Koma dzanja la nyumba ya Yosefe linakhala lamphamvu kwambiri, moti anayamba kugwiritsa ntchito yaukapolo Aamoriwo.+36 Dera la Aamori linali kuyambira kuchitunda cha Akirabimu,+ komanso ku Sela kupita chakumtunda.


c: text/html

text:
NKHANI YA PACHIKUTO | KODI PALI AMENE ANGAKHAZIKITSE BOMA LOPANDA CHINYENGO?
M’mayiko Ambiri Mukuchitika Zachinyengo
M’mayiko ambiri akuluakulu a boma amachita ziphuphu komanso zachinyengo zina. Ziphuphu ndi kugwiritsa ntchito mphamvu molakwika n’cholinga chofuna kupeza kenakake. Komatu zimenezi sizinayambe lero. Mwachitsanzo, m’Baibulo muli lamulo loletsa kulandira ziphuphu poweruza milandu. Izi zikusonyeza kuti ziphuphu zinkachitika, ngakhale zaka 3,500 zapitazo. (Ekisodo 23:8) Komatu ziphuphu ndi chitsanzo chimodzi chabe cha zinthu zachinyengo zomwe zimachitika m’boma. Nthawi zina akuluakulu a boma amaba katundu komanso ndalama zaboma. Amagwiritsanso ntchito udindo wawo molakwika kapenanso kukondera achibale ndi anzawo n’kupotoza dala chilungamo.
Ngakhale kuti zachinyengo zingathe kuchitika paliponse pamene pali anthu, zikuoneka kuti chinyengo chochitika m’boma ndiye chofala kwambiri. M’chaka cha 2013, bungwe lina loona za katangale, linatchula magulu 5 amene anthu amaona kuti ndi omwe amachita kwambiri zachinyengo padziko lonse. Linati magulu ake ndi azipani, apolisi, akuluakulu a boma, opanga malamulo komanso oweruza milandu. Tiyeni tione zitsanzo zingapo zomwe zikusonyeza kuti vutoli lilipodi.
AFRICA: M’chaka cha 2013, akuluakulu a boma okwana 22,000 ku South Africa anaimbidwa mlandu chifukwa chochita zachinyengo.
SOUTH AMERICA: Mu 2012, ku Brazil, andale 25 anaimbidwa mlandu chifukwa chogwiritsa ntchito ndalama za boma pokopa anthu kuti awavotere. Mmodzi mwa anthuwa ndi yemwe anali wachiwiri kwa pulezidenti wa dzikolo.
ASIA: Mu 1995 anthu 502 anafa mumzinda wa Seoul ku South Korea, nyumba ina itagwa. Kafukufuku anasonyeza kuti akuluakulu a boma analandira ziphuphu kuchokera ku kampani yomwe inamanga nyumbayi. Kampaniyo inagwiritsa ntchito zipangizo zosalimba komanso inamanga nyumbayo mosatsatira malamulo opewera ngozi.
EUROPE: Mayi wina wogwira ntchito m’bungwe lina loona za mayiko a ku Europe, dzina lake Cecilia Malmström, anati: “Chinyengo chafika poipa kwambiri. Koma zikuoneka kuti palibe chomwe andale akuchita poonetsetsa kuti chitheretu.”
Anthu sangathe kuthetsa zachinyengo zomwe zimachitika m’boma. Pulofesa Susan Rose-Ackerman, yemwe ndi katswiri woona za katangale, anati: “Chinyengo sichingathe pokhapokha ngati boma litasintha mmene limachitira zinthu.” Ngakhale kuti ambiri angaone kuti n’zosatheka kuti chinyengo chithe m’dzikoli, Baibulo limanena kuti chinyengo chidzatha.

robotstxt: allowed

filter: keep


text:
NKHANI YA PACHIKUTO | BAIBULO
Baibulo Linasungidwa Ngakhale Kuti Ena Ankalitsutsa
VUTO LIMENE LINALIPO: Atsogoleri ambiri andale komanso azipembedzo sankafuna kuti anthu adziwe uthenga wa m’Baibulo. Choncho iwo ankagwiritsa ntchito udindo wawo poletsa anthu kumasulira, kusindikiza ngakhalenso kukhala ndi Baibulo. Tiyeni tione zitsanzo ziwiri:
Cha m’ma 167 B.C.E.: Mfumu Antiyokasi Epifanasi yemwe ankafuna kukakamiza Ayuda kuti azitsatira chipembedzo chachigiriki, analamula kuti Malemba onse Achiheberi awonongedwe. Wolemba mbiri wina dzina lake Heinrich Graetz, ananena kuti nduna za mfumuyi “zikapeza mipukutu ya Chilamulo, zinkaing’amba ndiponso kuitentha nthawi yomweyo. Komanso zinkapha aliyense amene wapezeka akuwerenga Baibulo pofuna kulimbikitsidwa ndiponso kutonthozedwa.”
Zaka za m’ma 500 mpaka 1500: Atsogoleri ena achikatolika ankakhumudwa chifukwa choti anthu a m’chipembedzochi ankalimbikitsa ena kutsatira mfundo za m’Baibulo m’malo mwa zikhulupiriro zachikatolika. Iwo ankafuna kuti anthu aziwerenga buku la Masalimo la m’Chilatini basi. Ndipo anthu wamba omwe anali ndi mabuku ena a m’Baibulo, ankawanena kuti ndi ampatuko. Pamsonkhano wina wa tchalitchichi anasankha anthu oti “azifufuza mwakhama anthu ampatuko . . . m’nyumba ndiponso m’zipinda zonse zapansi, zomwe ankazikayikira kuti akusungirako mabuku a m’Baibulo. . . . Ndipo nyumba iliyonse yomwe apezako wampatuko, aziigwetsa.”
Anthuwa akanakwanitsadi kuwononga Baibulo, ndiye kuti uthenga wake ukanatheranso pomwepo.
ZIMENE ZINATHANDIZA KUTI BAIBULO LISUNGIKE: Ngakhale kuti Mfumu Antiyokasi inkafuna kuti Baibulo lisapezekenso ku Isiraeli, Ayuda ambiri anali atasamukira m’mayiko osiyanasiyana. Ndipotu akatswiri amanena kuti pomwe inkafika nthawi ya Yesu, n’kuti Ayuda oposa 60 pa 100 alionse akukhala m’madera a kunja kwa dziko la Isiraeli. Ayudawa ankasunga mipukutu ya Malemba m’masunagoge awo ndipo ndi yomwenso anthu ena kuphatikizapo Akhristu, ankaigwiritsa ntchito.
M’zaka za m’ma 500 mpaka 1500, anthu ena analimba mtima n’kulolera kuzunzidwa ndipo anapitiriza kumasulira ndi kukopera Baibulo pamanja. Zikuoneka kuti pofika cha m’ma 1400, mabuku ena a m’Baibulo ankapezeka m’zinenero pafupifupi 33, ngakhale kuti pa nthawiyi kunalibe makina osindikizira mabuku. Patapita nthawi, anthu anayamba kumasulira komanso kusindikiza Mabaibulo m’zinenero zinanso zambiri.
ZOTSATIRA ZAKE: M’nkhaniyi taona kuti atsogoleri ena andale komanso azipembedzo ankafuna kuwononga Baibulo, koma sizinatheke. Baibulo lamasuliridwa komanso kufalitsidwa kwambiri kuposa buku lina lililonse. Lathandizanso mayiko ambiri pa nkhani zokhudza malamulo ndi zinenero. Komanso lathandiza anthu ambiri kusiya makhalidwe oipa.


text:
‘Ankadziwa Njira Yake’
M’BALE GUY HOLLIS PIERCE, yemwe anali m’Bungwe Lolamulira la Mboni za Yehova, anamaliza utumiki wake padziko lapansi Lachiwiri pa March 18, 2014. Pa nthawiyo anali ndi zaka 79 ndipo popeza ali m’gulu la abale a Khristu, iye anaukitsidwa n’kulandira mphoto yake kumwamba.—Aheb. 2:10-12; 1 Pet. 3:18.
M’baleyu anabadwa pa November 6, 1934 mumzinda wa Auburn, ku California m’dziko la United States. Iye anabatizidwa mu 1955. Mu 1977, anakwatira Penny ndipo analera naye ana angapo. Kusamalira banja lake kunamuthandiza kuti azithandiza anthu ngati mmene bambo amachitira. Pofika mu 1982, m’baleyu ndi mkazi wake ankachita upainiya ndipo mu 1986 anadzakhala woyang’anira dera ku United States. Anagwira ntchitoyi kwa zaka 11.
Mu 1997, M’bale Pierce ndi mkazi wake anayamba kutumikira pa Beteli ku United States. Poyamba, m’baleyu ankatumikira mu Dipatimenti ya Utumiki ndipo mu 1998 anasankhidwa kuti azithandizira mu Komiti Yoona za Atumiki a pa Beteli ya Bungwe Lolamulira. Ndiyeno pa October 2, 1999, pa msonkhano wapachaka, analengeza kuti m’baleyu wasankhidwa kuti akhale m’Bungwe Lolamulira. Zaka zapitazi, M’bale Pierce watumikira mu Komiti Yoona za Atumiki a pa Beteli, Komiti Yoona za Ntchito Yolemba Mabuku, Komiti Yoona za Ntchito Yofalitsa Mabuku ndiponso mu Komiti ya Ogwirizanitsa.
Anthu ochokera m’mayiko osiyanasiyana ankakonda M’bale Pierce chifukwa cha kumwetulira kwake komanso tinthabwala take. Koma ankakondedwa kwambiri chifukwa chakuti anali munthu wachikondi ndiponso wodzichepetsa. Ankalemekezanso kwambiri malamulo ndi mfundo za m’Baibulo komanso ankakhulupirira Yehova ndi mtima wonse. M’baleyu ankaona kuti mfundo yoti Yehova adzakwaniritsa malonjezo ake ndi yodalirika kwambiri kuposa yoti dzuwa litulukanso. Iye ankafunitsitsa kuti anthu onse adziwe zimenezi.
M’bale Pierce ankachita khama kwambiri potumikira Yehova moti ankadzuka m’mawa kwambiri ndipo nthawi zambiri ankaweruka usiku. Iye anayenda m’mayiko osiyanasiyana n’cholinga choti akalimbikitse abale ndi alongo. Koma akamayenda ankapezanso mpata wocheza ndi anthu a pa Beteli amene ankafuna kucheza naye, kufunsa malangizo kapena kupempha thandizo. Anthu ambiri amakumbukira kuti iye anali munthu wochereza alendo, wochezeka komanso wodziwa kugwiritsa ntchito Malemba polimbikitsa anthu.
M’baleyu wasiya mkazi, ana 6 komanso zidzukulu zambiri. Palinso anthu ambirimbiri amene ankamuona kuti ndi bambo wawo. M’bale Mark Sanderson, wa m’Bungwe Lolamulira, ndi amene anakamba nkhani ya maliro a m’baleyu ku Beteli ya ku Brooklyn, Loweruka pa March 22, 2014. M’nkhaniyo anatchulanso zoti m’baleyu ankayembekezera kupita kumwamba ndipo anawerenga mawu a Yesu akuti: “M’nyumba ya Atate wanga muli malo ambiri okhalamo. . . . Ndikapita kukakukonzerani malo, ndidzabweranso kudzakutengerani kwathu, kuti kumene kuli ineko inunso mukakhale kumeneko. Ndipo kumene ndikupitako, inu njira yake mukuidziwa.”—Yoh. 14:2-4.
N’zoona kuti tidzamusowa M’bale Pierce. Koma tikusangalala kuti ‘ankadziwa njira’ ya ‘kumalo ake okhala’ kwamuyaya.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
26 Ndiyeno Agiripa+ anauza Paulo kuti: “Waloledwa kulankhula mbali yako.” Pamenepo Paulo anatambasula dzanja lake+ ndi kuyamba kulankhula modziteteza kuti:+
2 “Inu Mfumu Agiripa, ndine wosangalala kuti lero ndidziteteza pamaso panu, pa zinthu zonse zimene Ayuda akundineneza.+
3 Makamaka chifukwa chakuti ndinu katswiri pa miyambo yonse,+ komanso pa zimene Ayuda amakangana. Choncho ndikukupemphani kuti mundimvetsere moleza mtima.
4 “Ndithudi, moyo umene ndakhala+ kuyambira unyamata wanga, pakati pa anthu a mtundu wanga ndiponso mu Yerusalemu, ndi wodziwika bwino kwa Ayuda onse.
5 Ndi wodziwika bwino kwa Ayuda amene andidziwa ine kuchokera kale. Ndipo atafuna, angandichitire umboni kuti ndinalidi Mfarisi,+ wa m’gulu lampatuko lotsatira kulambira kwathu mokhwimitsa zinthu kwambiri.+
6 Koma tsopano ndaimirira pano kuti ndiweruzidwe, chifukwa cha chiyembekezo+ pa lonjezo+ limene Mulungu anapereka kwa makolo athu.
7 Ndipo mafuko athu 12 akuyembekezera kuona kukwaniritsidwa kwa lonjezo limeneli, mwa kumuchitira utumiki wopatulika mosalekeza usana ndi usiku.+ Chotero Mfumu, Ayuda akundiimba mlandu chifukwa cha chiyembekezo chimenechi.+
8 “N’chifukwa chiyani anthu inu mukuona ngati n’zosatheka kuti Mulungu aukitse akufa?+
9 Inetu ndinali kuganiza mumtima mwanga kuti ndiyenera kuchita zambiri zotsutsana ndi dzina la Yesu Mnazareti.
10 Ndipo zimenezi ndinazichitadi mu Yerusalemu. Oyera ambiri ndinawatsekera m’ndende,+ nditapatsidwa mphamvu ndi ansembe aakulu.+ Pamene anafuna kuwapha, ine ndinali kuvomereza.
11 Nthawi zambiri ndinawapatsa chilango m’masunagoge onse,+ poyesa kuwakakamiza kuti akane chikhulupiriro chawo. Popeza ndinali nditakwiya nawo kwambiri, ndinafika pa kuwazunza ngakhale m’mizinda yakunja.
12 “Ndili kalikiliki ndi zimenezi, ndinanyamuka ulendo wopita ku Damasiko+ mwa mphamvu ndi chilolezo cha ansembe aakulu.
13 Koma ndili mumsewu dzuwa lili pamutu, Inu mfumu, ndinaona kuwala koposa kunyezimira kwa dzuwa kochokera kumwamba kutandizungulira pamodzi ndi amene ndinali nawo pa ulendowo.+
14 Ndiyeno tonse titagwa pansi, ndinamva mawu akundiuza m’Chiheberi kuti, ‘Saulo, Saulo, n’chifukwa chiyani ukundizunza ine? Ukungovutika popitiriza kuchita ngati nyama imene ikuponya miyendo yake kuti imenye zisonga zotosera.’+
15 Koma ine ndinati, ‘Mbuyanga, ndinu ndani kodi?’ Ndipo Ambuye anati, ‘Ndine Yesu, amene iwe ukumuzunza.+
16 Komabe, dzuka ndi kuimirira.+ Pakuti ine ndaonekera kwa iwe kuti ndikusankhe kuti ukhale mtumiki ndi mboni+ ya zinthu zonse, zimene waona ndi zimene ndidzakuonetsa zokhudza ine.
17 Ndidzakuonetsa zimenezi pamene ndidzakulanditsa kwa anthu awa ndi kwa anthu a mitundu ina, kumene ine ndikukutumiza.+
18 Ukatsegule maso awo,+ kuwachotsa mu mdima+ ndi kuwatembenuzira ku kuwala.+ Kuwachotsa m’manja mwa Satana+ ndi kuwatembenuzira kwa Mulungu, kuti machimo awo akhululukidwe+ ndi kukalandira cholowa+ pamodzi ndi oyeretsedwa,+ mwa chikhulupiriro chawo mwa ine.’
19 “Chotero, Mfumu Agiripa, ine sindinachite zinthu zosonyeza kusamvera masomphenya a kumwambawo.+
20 Koma kuyambira kwa okhala ku Damasiko+ ndi ku Yerusalemu,+ komanso m’dziko lonse la Yudeya ndi kwa anthu a mitundu ina,+ ndinafikitsa uthenga wakuti alape ndi kutembenukira kwa Mulungu mwa kuchita ntchito zosonyeza kulapa.+
21 Chifukwa cha zimenezi, Ayuda anandigwira m’kachisi ndipo anafuna kundipha.+
22 Komabe, popeza ndinalandira thandizo+ kuchokera kwa Mulungu, ndikupitiriza kuchitira umboni kwa anthu otchuka ndi kwa anthu wamba mpaka lero. Sindikunena kena kalikonse koma zokhazo zimene Zolemba za aneneri+ ndi za Mose+ zinaneneratu kuti zidzachitika.
23 Zolembazo zinaneneratu kuti Khristu adzavutika,+ ndipo monga woyamba kuukitsidwa kwa akufa,+ iye adzafalitsa kuwala+ mwa anthu awa ndi kwa anthu a mitundu ina.”+
24 Tsopano pamene anali kunena zinthu izi podziteteza, Fesito ananena mokweza mawu kuti: “Ukupenga+ iwe Paulo! Kuphunzira kwambiri kwakuchititsa misala!”
25 Koma Paulo anati: “Wolemekezeka a Fesito, inetu sindinachite misala ayi, koma ndikulankhula mawu a choonadi ndiponso anzeru.
26 Kunena zoona, inu mfumu amene ndikulankhula nanu mwaufulu chotere, mukudziwa bwino zimenezi. Ndili wotsimikiza kuti palibe ngakhale chimodzi mwa zinthu zimenezi, chimene simunachizindikire, pakuti izi sizinachitikire mseri.+
27 Kodi inuyo, Mfumu Agiripa, mumakhulupirira Zolemba za aneneri? Ndikudziwa kuti mumazikhulupirira.”+
28 Koma Agiripa anauza Paulo kuti: “M’kanthawi kochepa ungathe kundikopa kuti ndikhale Mkhristu.”
29 Pamenepo Paulo anati: “Kaya m’kanthawi kochepa kapena m’nthawi yaitali, pemphero langa kwa Mulungu ndi lakuti, onse amene andimvetsera lero, osati inu nokha, akhale ngati ine, kupatulapo maunyolo okhawa.”
30 Pamenepo mfumu inaimirira. Chimodzimodzinso bwanamkubwa, Berenike ndi amuna amene anakhala nawo pamodzi.
31 Koma pochoka anayamba kukambirana kuti: “Munthu uyu sakuchita chilichonse choyenera imfa+ kapena kumangidwa.”
32 Ndipo Agiripa anauza Fesito kuti: “Akanakhala kuti sanapemphe kukaonekera kwa Kaisara, munthu ameneyu akanamasulidwa ndithu.”+
Patsani ena
Patsani ena
Machitidwe 26
Baibulo la Dziko Latsopano la Malemba Opatulika
https://www.jw.org/finder?docid=1011452&Book=44&Chapter=26&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D44%26Chapter%3D26%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CHIGAWO 5
Chigumula Chisanachitike, Kodi Ndani Anamvera Mulungu Ndipo Ndani Amene Sanamumvere?
Anthu ambiri m’nthawi ya Nowa ankachita zinthu zoipa Genesis 6:5
Adamu ndi Hava anabereka ana, ndipo anthu anachuluka padziko lapansi. Patapita nthawi, angelo ena anagwirizana ndi Satana n’kugalukira Mulungu.
Angelowo anabwera padziko lapansi n’kuvala matupi a anthu n’cholinga choti akwatire akazi. Akaziwo anabereka ana achilendo amene anali oopsa ndiponso amphamvu.
Dziko linadzaza ndi anthu ochita zoipa. Baibulo limati: ‘Kuipa kwa anthu kunachuluka padziko lapansi, ndipo malingaliro onse a m’mitima ya anthu anali oipa okhaokha nthawi zonse.’
Nowa anamvera Mulungu ndipo anapanga chingalawa. Genesis 6:13, 14, 18, 19, 22
Nowa anali munthu wabwino ndipo Yehova anamuuza kuti awononga anthu oipa ndi chigumula.
Mulungu anauzanso Nowa kuti apange chingalawa chachikulu kuti iye ndi banja lake pamodzi ndi nyama za mtundu uliwonse alowemo.
Nowa anachenjeza anthu kuti kukubwera Chigumula, koma anthuwo sanamvere. Ena ankamuseka ndipo ena ankadana naye.
Nowa atamaliza kupanga chingalawacho, analowetsamo nyama.
Onaninso
N’chifukwa Chiyani Mulungu Walola Zinthu Zoipa Komanso Kuti Anthu Azivutika?
Kodi zinthu zoipa zinayamba bwanji, ndipo n’chifukwa chiyani Mulungu walola kuti zoipazo zipitirirebe mpaka pano? Kodi mavuto amenewa adzatha?


text:
GAWO 1
Zimene Zinachitika Yesu Asanayambe Utumiki Wake
“Ameneyu adzakhala wamkulu.”—Luka 1:32
M'CHIGAWO ICHI
MUTU 1
Mauthenga Awiri Ochokera Kwa Mulungu
Mngelo Gabirieli anapereka mauthenga ovuta kuwakhulupirira.
MUTU 2
Yesu Analemekezedwa Asanabadwe
Kodi Elizabeti komanso mwana amene anali m’mimba mwake analemekeza bwanji Yesu?
MUTU 3
Kubadwa Kwa Wokonza Njira
Zekariya atayambiranso kulankhula ananena ulosi wofunika kwambiri.
MUTU 4
Mariya Anakhala Ndi Pakati Asanakwatiwe
Kodi Yosefe anakhulupirira zimene Mariya anamuuza kuti anali ndi pakati, chifukwa cha mzimu woyera osati chifukwa chakuti anagona ndi mwamuna wina?
MUTU 5
Kodi Yesu Anabadwa Liti Ndipo Anabadwira Kuti?
Kodi timadziwa bwanji kuti Yesu sanabadwe pa 25 December?
MUTU 6
Mwana Amene Mulungu Analonjeza
Yosefe ndi Mariya atapita ndi Yesu kukachisi, Aisiraeli awiri omwe anali achikulire ananeneratu zimene Yesu adzachite m’tsogolo.
MUTU 7
Okhulupirira Nyenyezi Anapita Kukaona Yesu
N’chifukwa chiyani nyenyezi imene inatsogolera anthu a kum’mawa inayamba kuwatsogolera kwa mfumu yankhanza Herode, m’malo mowatsogolera kwa Yesu?
MUTU 8
Anathawa Mfumu Yankhanza
Maulosi atatu a m’Baibulo onena za Mesiya anakwaniritsidwa Yesu akadali mwana.
MUTU 9
Yesu Anakulira Ku Nazareti
Kodi Yesu anali ndi achimwene ndi achemwali angati?
MUTU 10
Yosefe Ndi Banja Lake Anapita ku Yerusalemu
Yosefe ndi Mariya anavutika kwambiri Yesu atasowa, pomwe Yesuyo anadabwa kwambiri kuti makolo ake samadziwa kumene akanamupeza.
MUTU 11
Yohane M’batizi Anakonza Njira
Afarisi ndi Asaduki atapita kwa Yohane, iye anawadzudzula. N’chifukwa chiyani anachita zimenezi?


text:
NOVEMBER 28, 2014
RUSSIA
Kodi Khoti la Rostov Ligamula Zotani pa Mlandu Umene a Mboni za Yehova Apanga Apilo?
Pa December 11, 2014, khoti la m’chigawo cha Rostov lidzamvetsera mlandu womwe a Mboni za Yehova 16 a ku Taganrog, m’dziko la Russia anachita apilo. Iwo anaimbidwa mlandu chifukwa chokonza komanso kupanga misonkhano ya chipembedzo chawo yomwe anaichita mwamtendere.
Zinthu zinayamba kusokonekera mu 2011, pamene akuluakulu a boma amakafufuza mabuku a Mboni m’nyumba zawo komanso kujambula mawu a nkhani za misonkhano yawo mwachinsinsi. Izi zinapangitsa kuti a Mboni aimbidwe milandu yoti anaphwanya malamulo. Pa July 30, 2014, khoti la mumzinda wa Taganrog linagamula kuti a Mboni za Yehova 7 ndi olakwa. Apa n’kuti ataimbidwa mlandu kwa miyezi 15. Woweruza analamula a Mboni onse 7 kuti apereke chindapusa cha ndalama zambiri ndipo analamula anthu 4 pa anthu 7 amenewa kuti akakhale kundende popanda kuwauza nthawi yotulukira. Koma nthawi yomweyo anasintha n’kunena kuti asalipirenso ndalamazo komanso kuti enawo asapite kundende. woweruzayo ananenanso kuti a Mboni 9 pa a Mboni 16 aja alibe mlandu koma anangochita nawo zinthu zosokoneza maganizo a anthu zomwe ndi zoletsedwa m’dzikolo. A Mboni onse 16 apanga apilo ndipo akupempha kuti asaimbidwe mlandu uliwonse.
Nayenso woimira boma pa milandu anapanga apilo ndipo analamula khoti la Rostov kuti a Mboni 4 akatsekeredwe kundende pamapeto pa mlanduwu. Analamulanso kuti khotilo lisinthe chigamulo chimene linapereka chakuti a Mboni 9 ndi osalakwa ndipo ligamule kuti anthuwo ali ndi mlandu wochita zinthu zosokoneza maganizo a anthu zomwe ndi zoletsedwa m’dzikolo.
A Vasiliy Kalin omwe ndi oimira ofesi ya Mboni za Yehova m’dziko la Russia, anati: “Ndikukhulupirira kuti khoti la Rostov liona zinthu zopanda chilungamo zimene zachitikira a Mboni 16 ndipo ligamula kuti ndi osalakwa.”


text:
NKHANI YA PACHIKUTO
Kodi Mungatani Kuti Muzisangalala?
“Ndikadzakhala pa banja n’kukhala ndi ana, ndidzasangalala kwambiri.”
“Ndikadzakhala ndi nyumba yangayanga, ndidzasangalala kwambiri.”
“Nditapeza ntchito imeneyi, ndingasangalale kwambiri.”
“Ndidzasangalala ndikadza . . . ”
KODI inunso munakhalapo ndi maganizo amenewa? Ndiye mutapeza zimene munkafunazo, munakhala wosangalala kwa nthawi yaitali bwanji? N’zoona kuti munthu ukapeza zomwe umalakalaka, umasangalala. Komabe chisangalalo chimenechi sichikhala cha nthawi yaitali. Zili choncho chifukwa chisangalalo chenicheni sichichokera pa zimene munthu wakwanitsa kuchita kapena zomwe ali nazo. Chisangalalo chenicheni tingachiyerekeze ndi kukhala ndi thanzi labwino. Kuti munthu akhale ndi thanzi labwino pamafunika zambiri. Choncho kuti munthu akhaledi wosangalala, pamafunikanso zambiri.
Anthufe ndife osiyanasiyana. Zimene zingapangitse kuti inuyo mukhale wosangalala, wina sizingamusangalatse. Komanso zinthu zimene timakonda zimasintha tikamakula. Komabe pali umboni wosonyeza kuti pali zinthu zina zomwe nthawi zonse zimathandiza munthu kukhala wosangalala. Mwachitsanzo, munthu amene amakhala wokhutira ndi zomwe ali nazo, amapewa mtima wakaduka, amakonda anthu komanso sakhumudwa kwambiri akakumana ndi mavuto amakhala wosangalala nthawi zonse. Tiyeni tione chifukwa chake zili choncho.
1. MUZIKHUTIRA NDI ZIMENE MULI NAZO
“Mfumu Solomo ya ku Isiraeli, yomwe inkadziwa kwambiri zochita za anthu, inanena kuti: ‘Ndalama zimateteza.’ Komatu Solomo ananenanso kuti: “Munthu wokonda siliva sakhutira ndi siliva, ndipo wokonda chuma sakhutira ndi phindu limene amapeza. Zimenezinso n’zachabechabe.” (Mlaliki 5:10; 7:12) Kodi Solomo ankatanthauza chiyani? Anthufe timafunika ndalama kuti tipeze zinthu zofunika. Komabe tiyenera kupewa mtima wadyera chifukwa umapangitsa kuti tisamakhutire ndi zomwe tili nazo. Solomo anayesapo kuti aone ngati ndalama zambiri komanso kukhala moyo wawofuwofu kungapangitse munthu kukhala wosangalala. Iye anati: “Chilichonse chimene maso anga anali kupempha sindinali kuwamana. Mtima wanga sindinaumane chosangalatsa cha mtundu uliwonse.”—Mlaliki 1:13; 2:10.
Solomo anali munthu wolemera kwambiri. Iye anali ndi ndalama zambiri, nyumba zikuluzikulu, minda yamaluwa yokongola, madamu komanso antchito ambiri. Ankapeza chilichonse chimene akufuna. Koma kodi zinthu zonsezi zinamuthandiza kukhaladi wosangalala? N’zoona kuti ankasangalala, komabe chisangalalo chake chinali chakanthawi. Iye anati: “Ndinaona kuti zonse zinali zachabechabe. . . . Padziko lapansi pano panalibe chaphindu chilichonse.” (Mlaliki 2:11, 17, 18) Apatu Solomo anasonyeza kuti moyo womangokhalira kufuna kupeza zofuna zako, umachititsa kuti usamakhutire ndi zomwe uli nazo komanso kuti uzikhala wosasangalala. *
Kodi zimene akatswiri apeza masiku ano zikugwirizana ndi zomwe Solomo ananenazi? Inde. Mwachitsanzo, nkhani yomwe inatuluka m’magazini ina inati: “Munthu akakhala ndi zinthu zofunika pa moyo, zomwe ndi chakudya, malo ogona komanso zovala, akhoza kukhala wosangalala. Koma anthu ambiri amaganiza kuti munthu atakhala ndi zinthu zambiri kuwonjezera pamenepa akhoza kukhala wosangalala kwambiri. Koma zimenezi si zoona.” (Journal of Happiness Studies) Kafukufuku amasonyeza kuti munthu amene amangokhalira kufunafuna chuma, amakhala wosasangalala makamaka ngati zimenezi zikumulepheretsa kuchita zinthu zauzimu komanso ngati zikumupangitsa kukhala wosaona mtima.
MFUNDO YA M’BAIBULO: “Moyo wanu ukhale wosakonda ndalama, koma mukhale okhutira ndi zimene muli nazo pa nthawiyo.”—Aheberi 13:5.
2. MUSAMACHITE KADUKA
Mawu akuti kaduka amatanthauza “kuwawidwa mtima komanso kuipidwa chifukwa cha zinthu zabwino zimene munthu wina ali nazo n’kumalakalaka zinthuzo zitakhala zako.” Khalidwe la kaduka tingaliyerekeze ndi chotupa chomwe chimakula ndipo chimapangitsa munthu kukhala wosasangalala mwinanso kufa kumene. Kodi khalidweli limayamba bwanji? Nanga tingadziwe bwanji ngati tili nalo? Ndipo kodi tingalithetse bwanji?
Buku lina linanena kuti nthawi zambiri munthu amachitira kaduka anthu ofanana nawo pa zinthu zina. Zinthu zake zingakhale monga zaka, zimene akudziwa komanso zimene amachita. Mwachitsanzo, munthu amene amagulitsa malonda sangachitire kaduka katswiri wa mafilimu. Koma akhoza kuchitira kaduka wamalonda mnzake, yemwe zinthu zikumuyendera bwino.
Zoterezi n’zimenenso zinachitika ku Perisiya. Akuluakulu a boma sankachitira kaduka mfumu. Koma ankachitira kaduka Danieli, yemwe anali mkulu mnzawo wa boma. Ankamuchitira kaduka chifukwa choti zinthu zinkamuyendera bwino kuposa iwowo. Anthuwa anakwiya kwambiri ndi Danieli moti mpaka anakonza chiwembu choti aphedwe. Koma chiwembu chawocho chinalephereka. (Danieli 6:1-24) Buku lija linanenanso kuti: “Munthu wakaduka amalakalaka kuti munthu amene akumuchitira kadukayo akumane ndi mavuto. N’chifukwa chake anthu ambiri amene anazunzidwa kapena kuphedwa anali oti ankachitiridwa kaduka.” *
Kaduka angapangitse kuti munthu asamasangalale ndi zinthu zabwino pa moyo
Kodi mungadziwe bwanji ngati muli ndi kaduka? Dzifunseni kuti: ‘Kodi munthu wina zinthu zikakhala kuti zikumuyendera, ndimasangalala kapena ndimakhumudwa? M’bale wanga, munthu wa m’kalasi mwathu kapena munthu wa kuntchito kwathu zikakhala kuti sizikumuyendera, kodi ndimadandaula kapena ndimasangalala?’ Ngati pa funso loyambalo mwayankha kuti “ndimakhumudwa” ndipo lachiwirilo mwayankha kuti “ndimasangalala,” n’kutheka kuti muli ndi kaduka. (Genesis 26:12-14) Buku lina linafotokoza kuipa kwa khalidwe la kaduka. Linati: “Kaduka angapangitse kuti munthu asamasangalale ndi zinthu zabwino pa moyo komanso kuti asamayamikire zabwino zomwe ali nazo. . . . Zimenezi zingapangitse kuti munthu azikhala wosasangalala.”—Encyclopedia of Social Psychology.
Kodi tingathetse bwanji khalidwe la kaduka? Tiyenera kukhala odzichepetsa. Kudzichepetsa kumatithandiza kuti tiziona makhalidwe abwino a anthu ena komanso kuti tiziyamikira zomwe amachita. Baibulo limati: “Musachite chilichonse ndi mtima wokonda mikangano kapena wodzikuza, koma modzichepetsa, ndi kuona ena kukhala okuposani.”—Afilipi 2:3.
MFUNDO YA M’BAIBULO: “Tisakhale odzikuza, oyambitsa mpikisano pakati pathu, ndi ochitirana kaduka.”—Agalatiya 5:26.
3. MUZIKONDA ANTHU
Buku lija linanenanso kuti: “Munthu akamagwirizana ndi anthu amakhala wosangalala kwambiri. Amaposa munthu yemwe ali pa ntchito yabwino, ali ndi ndalama zambiri kapenanso ali ndi thanzi labwino koma sagwirizana ndi anthu.” Mwachidule tingati, kuti munthu akhale wosangalala amafunika kuti azikonda anthu komanso azikondedwa. Munthu wina amene analemba nawo Baibulo anati: “Ngati . . . ndilibe chikondi, sindili kanthu.”—1 Akorinto 13:2.
Ngakhale munthu amene poyamba sankakondedwa komanso sanaphunzire kukonda anthu, akhoza kuyamba kuchita zimenezi. Mwachitsanzo mtsikana wina, dzina lake Vanessa, bambo ake anali ankhanza komanso chidakwa. Vanessa ali ndi zaka 14, anachoka panyumba ndipo ankangokhala m’nyumba za anthu. Kenako anayamba kukhala pamalo ena osalongosoka ndipo pa nthawiyi anapempha Mulungu kuti amuthandize. Patapita nthawi anayamba kukhala ndi banja lina lomwe linkatsatira mfundo ya m’Baibulo yakuti: “Chikondi n’choleza mtima ndiponso n’chokoma mtima.” (1 Akorinto 13:4) Apa Mulungu anayankha pemphero lake. Kukhala kunyumba imeneyi komanso kuphunzira Baibulo, kunathandiza Vanessa kuti ayambe kukhala wosangalala. Kunamuthandizanso kuti aiwale nkhanza zomwe bambo ake ankamuchitira komanso kuti ayambe kukhoza kusukulu. Iye anati: “Poyamba ndinkangolephera koma ndinayamba kukhoza bwino kwambiri.”
Vanessa amakumbukirabe nkhanza zomwe wakumana nazo pa moyo wake. Komabe pano iye anakwatiwa ndipo ali ndi ana awiri aakazi. Banja lake ndi losangalala kwambiri.
MFUNDO YA M’BAIBULO: “Valani chikondi, pakuti chimagwirizanitsa anthu mwamphamvu kwambiri kuposa chinthu china chilichonse.”—Akolose 3:14.
4. MUSAMAKHUMUDWE KWAMBIRI MUKAKUMANA NDI MAVUTO
Aliyense amakumana ndi mavuto. Ndipotu Baibulo limati pali “nthawi yolira” komanso “nthawi yolira mofuula.” (Mlaliki 3:4) Choncho mukakumana ndi mavuto, muziyesetsa kuti musangokhala wokhumudwa. Izi zingakuthandizeni kuti muthe kupirira. Taganizirani chitsanzo cha Carol komanso Mildred.
Carol ali ndi vuto la msana, matenda a shuga, amavutika kugona komanso ali ndi vuto la maso lomwe linachititsa kuti diso lake lakumanzere lichite khungu. Komabe iye anati: “Ndimayesetsa kuti ndisamangokhala wokhumudwa. Ndimadziwa kuti ndili pa mavuto. Komabe ndimapewa kumangoganizira za mavuto anga. Ndipo ndimathokoza Mulungu chifukwa cha zinthu zomwe ndimakwanitsa kuchita, makamaka pothandiza ena.”
Nayenso Mildred ali ndi matenda osiyanasiyana monga nyamakazi, khansa ya m’mawere komanso matenda a shuga. Iye anati: “Ndimayesetsa kukonda anthu komanso kulimbikitsa omwe akudwala ndipo zimenezi zimandithandiza kwambiri. Ndimaonanso kuti kulimbikitsa ena kumachititsa kuti ndisamadandaule kwambiri za mavuto anga.”
Ngakhale kuti Carol ndi Mildred amafunitsitsa kupeza thandizo labwino la kuchipatala, sikuti amangoganizira za matenda awo. M’malomwake amaganizira kwambiri za zimene angachite kuti azikhalabe osangalala komanso mmene angathandizire anthu ena. Zimenezi zawathandiza kuti akhale ndi mtendere wa mumtima. Komanso anthu ambiri amawakonda ndipo amatengera chitsanzo chawo cha kupirira.
MFUNDO YA M’BAIBULO: “Wodala [kapena kuti wosangalala] ndi munthu wopirira mayesero, chifukwa akadzavomerezedwa, adzalandira mphoto ya moyo.”—Yakobo 1:12.
Malangizo a m’Baibulo ali “ngati mtengo wa moyo” ndipo amene amawatsatira amakhala “odala” kapena kuti osangalala. (Miyambo 3:13-18) Tikukupemphani kuti nanunso muzitsatira malangizo a m’Baibulo kuti muone umboni wosonyeza kuti zimenezi n’zoona. Baibulo limati Yehova ndi “Mulungu wachimwemwe” ndipo iye amafuna kuti nanunso mukhale wosangalala.—1 Timoteyo 1:11.
^ ndime 11 Nkhani yonena za zimene Solomo anachita ikupezeka pa Mlaliki 2:1-11.
^ ndime 17 Chitsanzo cha anthu oterewa ndi Yesu Khristu. Lemba la Maliko 15:10 limati, “ansembe aakulu anamupereka chifukwa cha kaduka” kuti aphedwe.
Onaninso
Kodi Mungatani Kuti Banja Lanu Likhale Losangalala?
Yehova, Mulungu wachimwemwe, amafuna kuti mabanja azikhala osangalala. Werengani nkhaniyi kuti mudziwe malangizo othandiza a m’Baibulo opita kwa amuna, akazi, makolo, ndiponso ana.
Zokhudza Banja Lonse
Pezani malangizo a m’Baibulo omwe angathandize kwambiri banja lonse.
Kodi Bambo Wabwino Amatani?
Werengani kuti mudziwe mfundo 5 za m’Baibulo zimene zingakuthandizeni kuti muzikonda ana anu komanso kuti mukhale bambo wabwino.


text:
27 FEBRUARY, 2015
UNITED STATES
A Mboni Analandira Mphoto Chifukwa Chosamalira Zachilengedwe pa Ntchito Yawo Yomanga
NEW YORK—A Mboni za Yehova, omwe amadziwika ndi ntchito yawo yophunzitsa anthu Baibulo, analandira mphoto chifukwa chomanga nyumba mwapamwamba kwambiri komanso m’njira yosawononga chilengedwe.
Bungwe lolimbikitsa anthu kumanga nyumba m’njira yosawononga chilengedwe (Green Building Initiative mwachidule GBI) ndi limene linapereka mphotoyi ku maofesi a Mboni za Yehova a ku United States m’dera la Wallkill, ku New York. Mphoto zomwe analandirazo zinali zokhudza mmene anamangira nyumba zawo ziwiri. Nyumba yoyamba ili kufamu ya Watchtower ndipo anamaliza kuimanga chakumapeto kwa chaka cha 2012. Nyumbayi imaoneka ngati chilembo cha F. Nyumba yachiwiri ilinso ku Wallkill komweko ndipo anaimanga kuti mukhale maofesi. Nyumbayi inamalizidwa mu 2014.
A Shaina Sullivan, omwe amayang’anira zamalonda m’bungweli anati: “Padziko lonse pali nyumba zochepa kwambiri zomwe zinapatsidwa mphotoyi.” Mayi Sullivan ananenanso kuti nyumba yomwe mudzakhale maofesi a Mboni za Yehova ,yomwe ili ku Wallkill, “inamangidwa bwino kwambiri ndipo mumzinda wonse wa New York, nyumbayi ndi yapamwamba kwambiri kuposa nyumba zina zomwe zinalandira mphotoyi, zomwenso anazimanga kuti zikhale maofesi.” Nawonso a Jenna Middaugh, omwe ndi mkulu woyang’anira zomangamanga m’bungweli anati: “Pa nyumba 23 [za ku United States] zomwe zinapatsidwa mphoto ndi kampani yathu kungochokera mu 2006, nyumba yomwe mudzakhale maofesi a Mboni ku Wallkill ndi imene yachita bwino kwambiri kuposa zina zonse.”
Bungwe la GBI limaona za ndalama zomwe zalowa kuti nyumba imangidwe komanso imapereka ziphaso zosonyeza kuti nyumba yamangidwa bwino. Limagwiranso ntchito ndi bungwe lina lomwe limayang’anira za zomangamanga komanso zolemba mapulani a nyumba zomangidwa m’njira yosawononga chilengedwe. Kumanga nyumba m’njira imeneyi si nkhani yamasewera chifukwa mukamalemba mapulani ake mumafunika kuonetsetsa kuti ntchito yomanga nyumbayo isadzakhale yowononga chilengedwe.. Mwachitsanzo mumafunika kupewa kuwononga madzi, magetsi, mpweya komanso kugwiritsa ntchito zipangizo zosawononga chilengedwe. Mumafunikanso kuonetsetsa kuti moyo wa anthu omwe azidzagwira ntchito m’nyumbayo isadzakhale pangozi.
A David Bean, omwe ndi mkulu woyang’anira ntchito yomanga nyumba za Mboni za Yehova m’njira yosawononga chilengedwe ku United States, anati: “Mphoto zimene tapatsidwazi ndi umboni woti timayesetsa kupanga mapulani komanso kumanga nyumba zathu mwapamwamba kwambiri. Tikuyesetsanso kumanga bwino nyumba zathu zomwe zidzakhale likulu lathu m’dera la Warwick ku New York, ndipo n’kutheka zikhozanso kudzaikidwa m’gulu la nyumba zomangidwa bwino kwambiri.”
A Zeny St. Jean, omwe amayang’anira ntchito yomanga nyumba za a Mboni za Yehova padziko lonse ku malikulu athu anati: “Cholinga chathu chachikulu tikamachita zimenezi kumakhala kuthandiza kuti ntchito yophunzitsa anthu Baibulo iziyenda bwino. Tikuthokoza kwambiri kuti bungweli latipatsa mphoto zimenezi chifukwa choti tamanga nyumba m’njira yosawononga zinthu zachilengedwe ndipo tipitirizabe kuyesetsa kumanga nyumba mwa njira imeneyi padziko lonse.”
Yankhulani ndi:
Kuchokera M’mayiko Ena: J. R. Brown, Office of Public Information, tel. +1 718 560 5000


text:
Kodi Mukukumbukira?
Kodi mwawerenga mosamala magazini aposachedwapa a Nsanja ya Olonda? Tayesani kuyankha mafunso otsatirawa:
Kodi ndi zinthu zina ziti zimene zidzachitike pa nthawi ya mapeto?
Anthu oipa komanso maboma a anthu adzawonongedwa. Zipembedzo zabodza nazonso zidzawonongedwa chifukwa zalephera kukwaniritsa zofuna za Mulungu ndi anthu. Komanso nkhondo ndi zinthu zopanda chilungamo zidzatha.—5/1, tsa. 3-5.
Kodi Gogi wa kudziko la Magogi wotchulidwa m’buku la Ezekieli ndi ndani?
Zikuoneka kuti Gogi wa kudziko la Magogi si Satana, koma ndi mitundu ya anthu imene mogwirizana idzaukire anthu a Mulungu chisautso chachikulu chikadzayamba.—5/15, tsa. 29-30.
Kodi ndi zinthu 6 ziti zimene zingakuthandizeni kuti muzisangalalabe ngakhale kuti ndinu wokalamba?
M’Baibulo muli malangizo akuti (1) muzidziwa kuti pali zina zomwe simungakwanitse kuchita, (2) muzivala bwino, (3) musamangoganizira zimene simungathe kuchita, (4) muzikhala wowolowa manja, (5) muzikhala ochezeka ndipo (6) muziyamikira zomwe ena akuchitirani. Mukamayesetsa kuchita zimenezi, zingakuthandizeni kuti muzisangalalabe.—6/1, tsa. 8-10.
Kodi zozizwitsa zimene Yesu anachita zinasonyeza bwanji kuti anali ndi mtima wopatsa?
Ku ukwati wa ku Kana, Yesu anasandutsa madzi okwana malita 380 kukhala vinyo. Pa nthawi inanso anadyetsa mozizwitsa anthu 5,000. (Mat. 14:14-21; Yoh. 2:6-11) Yesu anachita zozizwitsa ziwiri zonsezi potsanzira mtima wopatsa wa Atate wake.—6/15, tsa. 4-5.
Kodi anthu opanda ungwirofe tingasangalatse bwanji Mulungu?
Anthu ngati Yobu, Loti ndi Davide ankalakwitsanso zinthu. Komabe, ankayesetsa kutumikira Mulungu ndiponso ankavomereza zolakwa zawo n’kusintha. Mulungu ankawakonda ndipo inunso mukamachita zimenezi, angamakukondeni.—7/1, tsa. 12-14.
Kodi Babulo Wamkulu akamadzawonongedwa anthu ake onse adzaphedwa?
Zikuoneka kuti ayi. Lemba la Zekariya 13:4-6 limasonyeza kuti atsogoleri ena adzasiya zipembedzo zawo n’kunena kuti sanali m’zipembedzozo.—7/15, tsa. 15-16.
N’chifukwa chiyani Baraki ananena kuti apita kukamenya nkhondo pokhapokha Debora akapita nawo?
Baraki ankakhulupirira kwambiri Mulungu. M’malo mopempha kuti Yehova amupatse zida zambiri, iye anapempha kuti apite ndi Debora, yemwe anali mneneri wa Mulungu. Ankafuna kuti Debora azikamulimbikitsa komanso azikalimbikitsa anthu omwe anali nawo. (Ower. 4:6-8; 5:7)—8/1, tsa. 13.
Ndi zinthu zina ziti zimene Mkhristu ayenera kuziganizira kwambiri?
Ayenera kuganizira zinthu monga Mawu a Mulungu amtengo wapatali, zimene analenga, mwayi wathu wopemphera ndiponso dipo limene anapereka chifukwa chotikonda.—8/15, tsa. 10-13.
Kodi mfundo yakuti tisamagwirizane ndi anthu oipa ingatithandize bwanji tikafuna kupeza chibwenzi?
N’zoona kuti tiyenera kuchita zinthu mwaulemu ndi anthu amene satumikira Yehova. Komabe kuchita chibwenzi ndi munthu amene sanadzipereke kwa Mulungu ndiponso samumvera kungasonyeze kuti sitikutsatira malangizo a Yehova. (1 Akor. 15:33)—8/15, tsa. 25.
N’chifukwa chiyani Petulo anachita mantha koma n’chiyani chinamuthandiza kukhalanso ndi chikhulupiriro?
Petulo anali ndi chikhulupiriro ndipo anayenda pamadzi n’kupita kumene kunali Yesu. (Mat. 14:24-32) Koma atayang’ana mphepo yamkuntho anayamba kuchita mantha. Kenako anayang’anitsitsa Yesu n’kulola kuti amuthandize.—9/15, tsa. 16-17.
Lemba la Machitidwe 28:4 limanena kuti anthu a ku Melita ankaganiza kuti Paulo ndi chigawenga. N’chifukwa chiyani ankaganiza zimenezi?
Njoka italuma Paulo anthuwo anaganiza kuti Dike, yemwe anali mulungu wamkazi wachilungamo, ndi amene anaitumiza pofuna kumulanga.—10/1, tsa. 9.
Kodi tikuphunzira chiyani pa zimene Marita anachita?
Nthawi ina Marita anatanganidwa kwambiri ndi kukonza chakudya. Koma Yesu ananena kuti mchemwali wake ndi amene anasankha chinthu chabwino chifukwa ankamvetsera zimene iye ankaphunzitsa. Ifenso tiyenera kusamala kuti zinthu zosafunika zisamatisokoneze potumikira Yehova.—10/15, tsa. 18-20.


text:
Anthu Okonda Mtendere Anasonkhana pa Mwambo wa Armada
Kuyambira pa June 6 mpaka pa 16, 2013, anthu ochokera m’mayiko osiyanasiyana anasonkhana kudoko la Rouen kumpoto kwa dziko la France. Anthuwa anasonkhana pa mwambo wosangalatsa komanso waukulu kwambiri wotchedwa Armada.
Sitima zapamadzi zitalizitali komanso zokongola kwambiri padziko lonse zinayenda ulendo wamakilomita 120 mumtsinje wokhotakhota wa Seine m’tawuni yokongola ya Normandy. Sitimazi zinkapita kumwambo wapadera kwambiri ndipo zinafika padokoli omwe ndi lalitali makilomita 4. Kwa masiku 10, anthu amene anabwera ku mwambowu anali ndi mwayi wapadera wokaona kwa ulele mkati mwa sitima zakale komanso zazitali kwambirizi, zimene zinafika pa mwambowu.
Kodi n’chiyani chinachititsa anthu a misinkhu yosiyanasiyana kupita kumwambo wa Armada? Munthu amene anayambitsa mwambowu anafotokoza kuti, “anthu amakhala ndi mwayi woona sitima zikuluzikulu pa mwambo wa Armada.” Kunena zoona, anthu ambiri amene amafika ku mwambowu, ana ndi akuluakulu omwe, akaona sitimazi amaganizira za maulendo ataliatali ndiponso ufulu wawo.
Komanso anthu masauzande ambiri amene anabwera ku mwambowu anali ndi mwayi womva za mtundu wina wa ufulu, umene munthu amaupeza akadziwa zinthu zoona zimene Baibulo limaphunzitsa. (Yohane 8:31, 32) Pamene ankaona malo m’tawuni yokongola ya Rouen komanso kudutsa m’misewu yake ing’onoing’ono, alendowo ankaonanso mabuku a Mboni za Yehova amene anayalidwa pamatebulo a matayala. Alendowa akafika pamatebulo amabuku, ankapatsidwa buku lina lililonse limene ankafuna kwa ulele. Anthu ambiri odutsa ankachita chidwi ndi nkhani ya m’magazini ya Nsanja ya Olonda ya mutu wakuti, “Kodi Tsankho Lidzatha Liti?” Anthuwo anapemphedwanso kukamvetsera nkhani ya m’Baibulo m’Chifulenchi, m’Chingelezi ndi m’Chisipanishi.
Anthu ambiri anayamikira kwambiri zimene a Mboniwa anachita, moti munthu wina amene anaona koyamba a Mboni ali ndi tebulo lamabuku ananena kuti: “Ndasangalala kwambiri kukuonani muli m’mbali mwa msewu. Ndimalemekeza anthu amene amayesetsa kutsatira zimene amakhulupirira ngakhale kuti sindine wa Mboni.” Ndiponso anthu ena awiri achikulire anakumana ndi achinyamata a Mboni amene ankagwira nawo ntchito yolalikirayi. Anthuwo anauza anyamata a Mboniwo kuti: “Muzinyadira ntchito yanuyi.”
Onaninso
Kodi Tsankho Lidzatha Liti?
Zitsanzo za anthu ena zimasonyeza kuti Baibulo limathandiza anthu a mitundu yosiyanasiyana kuthana ndi tsankho. Kodi tsankho lidzatha liti?


text:
Rev. Paul J. Bucknell
M'mene zidayambira zonse!
Iyi siidali ndondomeko yochita kukonzekera! Ambuye adandidzidzimutsa, Iwo adalowerera mchizolowezi changa ndi cholinga chofuna kundisendeza kufupi ndi iwowo.
Choyamba, Ambuye adafikira moyo wanga wodzipereka, Iwo adandikumbutsa ine chidwi changa chodziwikiratu chofuna kukula m'chikhristu. Ambuye sadakhuzike ndi utumiki wanga wofikira kutali kapena ntchito ya ubusa. Ambuye cholinga chawo chinali chopitiriza kuukonza mtima wanga. Iwo adandilankhula kudzera Masalimo 1 ndi Yoswa 1 zakufunikira kolingalira tsiku ndi tsiku.
Buku ili la chilamulo lisachoke pakamwa pako, koma ulingalire usana ndi usiku, kuti usamalire kuchita monga mwa zonse zolembedwamo; popeza ukatero udzakometsa njira yako, nudzachita mwanzeru (yoswa 1:8).
Mulungu analinganiza kuti kulingilira ndi njira yopangitsa anthu kukula ndi kupambana.
Moyo wodzitchinga woti ndiribe nthawi yokwanira sunapite patali. Ndinali wotanganidwa kwambiri ndi zochita zambiri komanso ndinali wokonzekera kukakumana nawo mammawa. Mulungu ankafuna nthawi yokwanira. Ndinadziwa chomwe Iye ankafuna.
Nditatha kulimbalimba, potsiriza ndinagonjera osakalankhula pa wailesi ndi cholinga choti ndimvetsere kwa Mulungu kudzera Mmau ake. Nthawi yolingirira sinayenera kukhala yochuluka tsiku liri lonse (ndidalibe nthawi yokwanira), koma ndinayenera kukhala wodzipereka mwachizolowezi. Sindinawinde, koma monga zizolowezi zina zabwino, ndinaganiza zokomana ndi Mulungu monga mmene ndingathere panthawi yina. Sindikadantha kuyerekezeratu zomwe zikanayenera kuchitika. Koma ndikaganiza za chimenechi.
Ndine wodabwabe ngakhale tsopano, patatha zaka kuchokera panthawiyo, ndine wokhudzika kwambiri pakungoganizira zomwe Mulungu anachita. Pamwamba pa zonse, ndinali kufuna kuti ndimve kuchokera kwa Ambuye panthawi ya pango’no yolingirira. Ndidazichita, Mulungu anadza pafupi nane kotero kuti ndinasinthikiratu. Sizichitikachitika kuti nthawi yipose choonadi momveka bwino, mobaya ndi kuswa mtima kufika poti ndinayenera kudzikonzekeretsa ndekha ndisanakumane naye Mulungu.
Ndinadabwa ndikuti kodi anena zotani? Kodi anditsogolera kuti? Moyo wanga sunakhalenso chimodzimozi potsatira nthawi yokhala naye kudzera mmau ake. Ndipo ponena zoona, moyo wanga sunakhaledi chimodzimodzi. Ndidadzipereka powerenga za Yesu ndi mauthenga. Mauthenga anali ozolowereka kwa ine nchocho ndinawafikira mwa njira ina Potinso, ndalalikira ndi kuphunzitsa mauthenga ambiri. Panthawi iyi, chomwe ndinkachita kunali kuwerenga mmadera mmene ndimaona Yesu akuphunzitsa ophunzira ake. Mmalo mowerenga za momwe Yesu anali kuchitira pamalo osiyanasiyana, ine ndinali kuonetsetsa zomwe ophunzirawo adaona ndi kumva. Makamaka, Yesu anali kuphunzitsa ophunzira ake.
Mauthenga adakhala ngati ulendo wathunthu wamdziko, pophunzira njira za padera. Ndimatha kukhala pa mapazi a Yesu polowa mmalo a ophunzira maso anga nd makutu kuphunzira mmene Yesu anali kuphunzitsira. Ndinafuna kuphunzitsidwa. Ichi nchomwe ndinkachikhumba. Kodi ndikadatha kuphunzira mmachitidwe oterewa? Zoonadi, ndikadatha. Ndinaphunzira zambiri, makamaka ndinene kuti, ndinali kumva kudzadzidwa ndi choonadi chomwe chanakhudza moyo wanga. Ndinaopa makamaka kuti zomwe nadikanaphunzira mmawa lake zikanaposera zomwe ndikanatha kuzikwanitsa.
Ine sindikayikanso kuti Mulungu akufuna kulankhula ndi ine kapena a Khristu ena. Iye akufuna kulankula momveka ndi mowoneka. Funso lenileni ndi loti mwina tikufuna kuti Mulungu alankhuledi kwa ife kodi ndife ofunitsitsa motani kuti Mulungu atilankhule? Nthawi yolingirira iri yonse inali yopambana ngakhale kafikidwe ka ndondomeko izi kamafanana. Matsirizidwe akukomana kwanga ndi Mulungu anali kutha ndi mphambvu yayikulu ndi kukhudza kwa moyo wanga. Nthawi zina mfundo yofunika inkatuluka nthawi yomweyo. Ziphunzitso zinali zosavuta kuzigwira. Panthawi zina, mwanjira ina Ambuye amatha kundiyesa ine. Ndinafika pophunzira pamodzimodzi kufikira atandiyankhula. Ambuye anali kukulitsa chikhulupiriro changa kotero ndinafika podziwitsitsa kuti Mulungu anali okhoza ndi okhumba kundilankhula kupyolera mzolembedwa mmau ake. Mosalabadira mamvekedwe a zolembedwa, Mulungu anali okonzekera ndi okhoza kundilankhula.
Koma ndinayenera kukangamira. Sindinayenere kutembenuza tsamba. Sindinayenera kupita ku tsamba lina. Ndinayenera kulingalira pa mau amene Mulungu adandilamulira kulingalira, ngakhale mauwo anangofikiridwa.
Pamene Mulungu adapanikiza chidwi changa pondibvumbulitsira choonadi mmau ake, mwanjira ili yonse ndinayenere kulapa. Gawo la mau liri lonse lidakhala londitsegula maso anga a uzimu pa bvuto langa la uzimu. Ndidakhala Mkhristu kwa zaka zambiri, koma ziphunzitsozi zinafikira pa mfundo yoti zinandionetsa kukhala wosunthidwa kwambiri kupyolera nkuwerenga Baibulo. Koma ndithudi zinali zoposera ku werenga Baibulo. Ine ndidakumana ndi Mulungu, kapena ndinene Mulungu adali atakumana nane mkati mwenimweni mwa zosowa za mtima wanga zomwe sindinali kuzidziwa. Makumanidwewo anali enieni zinali monga mzimu ananditengadi ndi kukandifikitsa pamalo pomwe ophunzira amapenyerera Yesu kapena kumafunsa iye mafunso. Mzimu anandipangitsa kuti ndione zomwe Yesu amazifikira. Iye kawirikawiri ndiponso mwamphabvu anali kundilankhula mu nthawi zimenezi, kotero zandipanga ine wokhulupirira wolimba ndi kufunikira kokhala Mkristu wonkhwima wokula msiknhu tsiku liri lonse mmoyo wake. Monga Paulo Mtumwi, ife sitinafikirebe pakukhala a ngwiro. Tiri ndi mwayi waukulu kwambiri kuti tikule msinkhu kuposera momwe timaganizira.
“Abale ine sindiwerengera ndekha kuti ndatha kuchigwira: koma chinthu chimodzi ndi chichita; poyiwaladi za mmbuyo, ndikutambalitsira za mtsogolo” .Aftlipi 3:13
Nthawi yophunzira iri yonse ndinali kupenyerera pa gawo la mau. Ndinali kuwerenga ndi kulingalirapo kufikira Mulungu anali kundilankhula kudzera mmau ake. Nthawi zina izi zinali kutenga nthawi yotalikirapo kusiyana ndi nthawi zina, koma ndimakhalabe pompo mpaka mfundo ya choonadi yibvumbulukire mmoyo mwanga. Kawiri kawiri ndinali kuyesedwa kuti ndisalingalire mau ndi kungokhutitsidwa ndi kuwerenga monga mwa chizolowezi. Ndikuyamika Ambuye, ndinali kupirirabe kukakamira kuti mpaka andilankhule pa ndime ndinali kuwerengayo. Nthawi zambiri, posiyana ndi nthawi zina, ndinayenera kuwerenga popenyerera kamodzi pena kawiri choonadi cha Mulungu chimayamba yokhala pamaso pa Ambuye yimatha ndi kugwiritsa zophunzirazo pa ine. Mwachizolowezi, izi sizinali zobvuta. Iye amakhalapo kundiphunzitsa ine. Ndimati ndikalapa kuuma kwa mtima wanga, panali kukhala choonadi chomwe chimachitika ku moyo wanga.
Maphunziro ambiri amachitidwe otere alembedwa mndondomeko izi, Kuyenda ndi Yesu: Kukhala mwa Khrisyu. Chiyembekezo changa ndi choti inu muphunzira mmene mungamvere Mulungu akulankhula.
Kwa inu kudzera mmau ake. Zidzakhala nthawi zopambana zomwe mudzakhala nazo mmoyo wanu. Ambuye all kudikirira kuti alankhule kwa inu ndi ine. Watilangiza kale kuti tiziringalira mau ake. Siyani ma TV, ma Komputa ndi makanema pambali. Khalani pansi ndipo mtsimikizireni Ambuye kuti akulankhuleni kudzera mmau ake. Iye ndi okhulupirika. Mungokumbukira mafungulo. Chilichonse chomwe akuuzani kuchita, muyenera kuchita. Ndi moyo wodzipereka, koma wofunika, kuyandikira ndi mtima, kumene kumapangitsa kulingalira Baibulo kukhala nthawi yaulendo wosatha.
Zomwe Zimachitika Pokhala mwa Khristu
Tikufuna kukhala moyo wachikhristu wokwanira pomayenda ndi Yesu koma kambiri timapezeka wokhomudwitsidwa mkati mwa ulendo. Mwina chifukwa chimodzi cha chimenechi ndi choti Yesu anafotokoza modziwika, koma kutanthauzira kwa mchingerezi kuti ‘kukhala’ ‘kukhazikika’ kapena 'kukhala mwa' sizikutha kutionetsera tanthauzo lenileni la mau a Yesu.
Sipangakhale moyo, palibenso chomwe tingachimve, poyerekeza ndi chimwemwe chomwe chimadza tikakhala mwa Khristu.
Zipatso zanga za mpesa ziri ndi mitengo yayikulu komwe nthambi zazitaii zinamera. Machitidwe omwe nthambizi zidalumikizidwa (Kukhala ku thunthu la mtengo wa mpesa, ndi mmene Yesu anali kufotokozera mmene ana ake ayenera kukhala moyo wathunthu wa chikhristu. Kukhala ndichisonyezo cha kulumikizika, kulunzanitsidwa, kukhala nthambi, kugwirira ntchito limodzi, kudalira pamene zotsatira zache ndi zipatso zazikulu ndi zokongola.
Mitu
“Ine ndine mpesa, inu ndinu nthambi zache: wakukhala mwa
Ine, ndi Ine mwa Iye, ameneyo abala chipatso chambiri;
pakuti popanda Ine simungathe kuchita kanthu” .(Yohane 15:5)
Ndinaganizira kuti zikhoza kukhala bwino kwa ife kuti tigawane zomwe takumana nazo ndi kudutsamo paulendo ndi Yesu. Ndipo ngati ulendo wosangalatsa simunauyambe, chonde uyambeni. Timayamba ndi kumudziwa Yesu. Iye anauka kwa akufa ndipo ndi wamoyo. Kukumana kumeneku ndi Iye kumatifikitsa pakuona momwe kuyipa kwa machimo athu aliri. Timamva chisoni chifukwa cha machiniowo ndipo sitimafunanso kukhala wochimwa. Ife kudzera mwa Yesu timapempha ndipo tima peza chikhululukiro. Timapitirirabe panjira ya dongosolo pokhala womvera malamulo ake. Tikakhala panjira yimeneyi timayenera kukhalabe panjirayi ndi Yesu. Timatcha "Kuyenda ndi Yesu" kapena "'Kukhala mwa Khristu." Timakhala moyo wodziwa ndi wodalira.
Pakupezeka kwa Ambuye kulikonse tingapite. Moyo umakhala wathunthu wosangalatsa. Tsiku liri lonse limakhala loyenda ndi Yesu. Ubale uliwonse, chokumana nacho ndi zochitika zimakhala zopambana.
Bwerani zazamitseni kamvedwe kanu kammene mungayendere ndi Yesu. Werengani zotsatirazi kapena makamaka yambanipo kulingalira mau a Mulungu inu nokha. Iye akuyembekezera kukumana nanu, ndi kukutengerani paulendo wodabwitsa. Ngakhale muyenera kumenya nkhondo mpaka misozi, simukanafuna kukhala wosafuna kukumana naye.
Bwerani mudzazamitse kamvedwe kanu ka mmene mungayendere ndi Yesu Yohane 15.
Kuyenda ndi Yesu: Kukhala Mwa Khristu
Chiyambi Yohane 15:5
Njira yodabwitsa yomwe Ambuye adafotokozera motsindika ndondomeko izi.
Chikondi Chosatheka Marko 8:1-9
Yesu adakwaniritsa zofunika zawo. Ophunzira anakwaniritsa zosowa zawo.
Ubwenzi weni-weni Yohane 15:15-16
Sindifuna atate wanga wa kumwamba andichite ngati mmene ndinachitira mwana wanga!
Supa ya Chikondi Marko 14:1-9
Ubale wathu ndi Mulungu ukhale wopambana kuposa ntchito yathu.
Kutsatira sichophweka Marko 10:46-52
Ndinkafuna kuti Yesu akhale ndi Ine koma sindinafunitsitsedi kuti ndikhale ndi lyeyo.
Kumvetsera mosamalitsa Marko 7:17-18
Ambuye akufuna ine ndikhale pansi ndi kumamvetsera kwa Iwo.
Chikhulupiriro cha phindu
Sindinali kutsimikizira ndi mapemphero angati anangotayika pachabe.
Kupenyetsetsa mokhazikika Mateyu 15:21-28
Yesu adadziwa kuti misonkhano yokonzekera ikhoza kusokonezeka mwa chipongwe.
Kuchitululdra chuma Marko 10:21-27
Ndi chiani chomwe iwo anadabwa ndi kuzizya nacho?
Kuyenera mzonse Marko 10:28-31
Ophunzira ake ankayembekezeka kupereka dipo la mtundu wina uli wonse mwanjira imodzi kapena zonse.
Kugadabuzika kwa chipembedzo Marko 3:1-6
Mipingo yambiri sinali kufuna kuti Yesu akhalepo!
Banja la Yesu Marko 3:31-35
Kodi inu kapena Ine tikanakhala pa gulu limeneli sitikadateronso?
Kukula Mchikhulupiriro mwa Yesu Marko 7:31-37
Ndi Yesu uti ndi kumtsatira?
Mau onena zakuzumika kwa Mkhristu Yohane 15:1-2
Sitinachite cholakwa chirichonse kuti atisadze!
Kupembedza koyenera Marko 12:28-34
Chirichonse chosamangidwa pa lamulo limodzi ili mchoperewera pa umoyo uwu.
Maloto mpaka ku mfumbi 911 Marko 13:1-3
Yesu anamva kukakamizika kutengera maloto awo ku mfumbi.
Chikhulupiriro cha ntchito Marko 11:27-33
Dziko limayamba kukhala lokhudzika pamene mpingo uyamba kuchita chikhulupiriro chake.
Kugwa kwa mbiri ya munthu Marko 2:1-2
Ndidayima mnjira zanga. Nthawi yothana ndi chikhumbo chofuna kutchuka.
Kumvetsetsa za kudandaula Luka 12:25-26
Ndife odabwa kwambiri pa ndemanga za Yesu zokhudza kudandaula.
Kugonjetsa mantha amunthu Marko 11:27-39
Kupambanidwa ndi gulu. Kuzingidwa ndi unyinji. Kuposedwa ndi maphunziro. Kunyengerera kumamphepha Yesu kuti agonjere.
=> The Making of a Godly Leader => Kapangidwe ka Mtsogoleri Wa Umulungu


text:
A Mboni za Yehova a ku Hungary Anayamikiridwa Chifukwa Chothandiza Kuti Madzi Asasefukire
Mu June 2013, mvula yochuluka kwambiri inapangitsa kuti mitsinje ya m’mayiko a m’chigawo chapakati ku Ulaya isefukire. M’dziko la Hungary, Mtsinje wa Danube unadzaza kwambiri ndipo aka kanali koyamba kuti udzaze choncho.
Zinthu zitafika poipa choncho, Unduna Woona za Moyo wa Anthu ku Hungary unapempha ofesi ya Mboni za Yehova ya m’dzikolo kuti ithandize pa ntchito yoteteza kuti mtsinje wa Danube usasefukire. A ku ofesi ya Mboniyo anapempha a Mboni a m’mipingo yapafupi ndi mtsinjewo kuti agwire nawo ntchito yoteteza kuti madzi asasefukire yomwe inakonzedwa ndi akuluakulu a m’dzikolo.
A Mboni atamva anadzipereka ndi mtima wonse kukagwira nawo ntchitoyi moti m’mawa wake a Mboni oposa 900 ochokera m’mipingo 72 anakagwira nawo ntchito yoika zinthu m’mbali mwa mtsinje wa Danube kuti usasefukire. Anthuwa anauzidwa kuti avale baji yolembedwa kuti “Mboni za Yehova” komanso dzina lawo ndi la mzinda umene achokera.
Woimira bungwe la Red Cross mumzinda wina, anatumiza uthenga wotsatirawu ku mpingo wina wa Mboni za Yehova: “Anthu inu ndi oyenera kukupatsani ulemu ndipo tikukuthokozani kwambiri chifukwa cha kugwira ntchitoyi modzipereka komanso mogwirizana. Munayenda mtunda wautali kudzagwira ntchitoyi zomwe si zophweka. Tisaname zoterezi zimasowa. Ndikumangokhalira kunena zabwino za inu mumzinda mwathu.”
Tcheyamani wa bungwe lothandiza anthu pa zinthu zogwa mwadzidzidzi, yemwenso ndi membala wa ku nyumba ya malamulo ya m’dziko la Hungary analembera kalata a Mboni za Yehova yowathokoza chifukwa cha ntchito yotamandika yomwe anagwira.
Onaninso
Kodi a Mboni za Yehova Amagwira Nawo Ntchito Yothandiza Ena Pakagwa Tsoka?
Werengani nkhaniyi kuti mudziwe zimene timachita pothandiza a Mboni anzathu amene akhudzidwa ndi tsoka komanso anthu ena omwe si a Mboni.
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.


text:
NKHANI YA PACHIKUTO | KODI MUNGATANI MUNTHU YEMWE MUNKAMUKONDA AKAMWALIRA?
Anthu Amene Anamwalira Adzakhalanso Ndi Moyo
Mwina mukukumbukira kuti a Gail omwe tawatchula m’nkhani yachiwiri ija, ankakayikira zoti adzaiwala imfa ya amuna awo a Robert. Komabe panopa akuyembekezera kudzaonananso ndi amuna awo m’dziko latsopano limene Mulungu walonjeza. A Gail anati: “Lemba limene limandisangalatsa kwambiri ndi la Chivumbulutso 21:3, 4.” Lembali limati: “Mulunguyo adzakhala nawo. Iye adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka. Zakalezo zapita.”
A Gail ananenanso kuti: “Lembali limandikhazika mtima pansi. Komabe ndimamvera chisoni kwambiri anthu amene sadziwa kuti n’zotheka kudzaonananso ndi achibale awo omwe anamwalira.” Panopa a Gail amakonda kugwira ntchito yolalikira ndipo amauza anthu zimene Mulungu walonjeza zoti kutsogoloku “imfa sidzakhalaponso.”
Mwina munganene kuti zimenezi n’zosatheka. Koma taonani zimene Yobu ananena atadwala mwakayakaya. (Yobu 2:7) Pa nthawiyi Yobu ankalakalaka atafa, komabe ankakhulupirira kuti Mulungu akhoza kudzamuukitsa. Iye anati: “Zikanakhala bwino mukanandibisa m’Manda . . . Inu mudzaitana ndipo ine ndidzayankha. Mudzalakalaka ntchito ya manja anu.” (Yobu 14:13, 15) Yobu ankadziwa kuti ngati atamwalira, Mulungu angalakelake kumuonanso, zomwe zingapangitse kuti amuukitse.
Posachedwapa dzikoli likadzakhala paradaiso, Mulungu adzaukitsa Yobu komanso anthu ena ambiri. (Luka 23:42, 43) Imeneyi si nkhambakamwa chifukwa lemba la Machitidwe 24:15 limatitsimikizira kuti “kudzakhala kuuka.” Yesu naye ananenanso kuti: “Musadabwe nazo zimenezi, chifukwa idzafika nthawi pamene onse ali m’manda achikumbutso adzamva mawu ake ndipo adzatuluka.” (Yohane 5:28, 29) Yobu adzaona mmene Mulungu adzakwaniritsire lonjezo limeneli. Ndipo iye adzakhalanso ndi “mphamvu” komanso thupi lake lidzakhala losalala ‘kuposa mmene analili ali mnyamata.’ (Yobu 33:24, 25) Zimenezi zidzachitikiranso anthu onse amene amatumikira Mulungu mokhulupirika.
Mwina mfundo zimene takambirana m’nkhaniyi sizingathetseretu chisoni chanu ngati munthu amene munkamukonda anamwalira. Komabe kuganizira zimene Mulungu walonjeza m’Baibulo kungakuthandizeni kudziwa kuti mudzaonananso ndi anthu amene anamwalira komanso kuti musamangokhala ndi chisoni.—1 Atesalonika 4:13.
Kodi mukufuna kudziwa mfundo zinanso zomwe zingakuthandizeni mukakhala ndi chisoni? Kapena mukufunanso mutadziwa kuti “N’chifukwa chiyani Mulungu walola kuti zoipa zizichitika komanso kuti anthu azivutika?” Ngati ndi choncho, pitani pawebusaiti yathu ya jw.org/ny kuti mupeze mfundo zomwe zingakuthandizeni komanso mayankho a mafunso amene muli nawo.
Onaninso
Kodi Chimachitika N’chiyani Munthu Akamwalira?
Baibulo limafotokoza zokhudza anthu 8 amene anaukitsidwa. Kodi anthuwa anafokoza chilichonse chokhudza zomwe zinkachita atamwalira?


text:
Salima
Salima ndi mzinda omwe umapezeka pa mtunda okwana ma lg kilometer okwana makumi khumi (100 km) ku choka mu mzinda wa kapitolo wa Lilongwe.
Mzinda wa Salima umagona mphepete mweni mweni mwa nyanja ya Lake Malawi.
Mzindau mumapezeka anthu a zipembedzo zosiyana-siyana monga Chikhristu achisilamu ndi zina. Anthu ambiri amalankhula Chichewa ndi ena ochepa Chiyao. Chingelezi chimalankhulidwa m`masukulu ndi mzipinda kapena m`malo ogwirira ntchito. Mzindau ndi mlera nkhungwa umene uli ndi nzika zochokera m`mizinda ina ya m`Malawi ndi m`maiko ena.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
13 Pa tsiku limenelo buku+ la Mose linawerengedwa+ pamaso pa anthuwo. Iwo anapeza kuti m’bukumo analembamo kuti Muamoni+ ndi Mmowabu+ aliyense sayenera kubwera mumpingo wa Mulungu woona mpaka kalekale,+
2 chifukwa iwowa sanachingamire ana a Isiraeli kuti awapatse chakudya+ ndi madzi.+ M’malomwake, analemba ganyu Balamu+ kuti awatemberere.+ Koma Mulungu wathu anasintha temberero limenelo kukhala dalitso.+
3 Choncho atangomva chilamulocho,+ anayamba kupatula+ khamu la anthu a mitundu yosiyanasiyana kuwachotsa pakati pa Isiraeli.
4 Zimenezi zisanachitike, panali Eliyasibu+ wansembe amene anali kuyang’anira zipinda zodyeramo+ m’nyumba ya Mulungu wathu, ndipo anali wachibale wa Tobia.+
5 Eliyasibu anakonzera Tobia chipinda chachikulu chodyeramo+ m’chipinda chimene nthawi zonse anali kuikamo nsembe yambewu,+ lubani, ziwiya, chakhumi cha mbewu, vinyo watsopano+ ndi mafuta+ zimene Alevi,+ oimba ndi alonda a pazipata anayenera kulandira, komanso zimene anali kupereka kwa ansembe.
6 Nthawi yonseyi ine sindinali mu Yerusalemu, pakuti m’chaka cha 32+ cha ulamuliro wa Aritasasita+ mfumu ya Babulo, ndinabwerera kwa mfumu. Patapita nthawi, ndinapempha mfumuyo kuti ndichoke.+
7 Ndiyeno ndinafika ku Yerusalemu ndipo ndinaona zoipa zimene Eliyasibu+ anachita mwa kukonzera Tobia+ chipinda m’bwalo la nyumba+ ya Mulungu woona.
8 Zimenezi zinandiipira kwambiri.+ Choncho, katundu yense wa m’nyumba ya Tobia ndinam’ponyera kunja+ kwa chipinda chodyeramo.
9 Zitatero ndinalamula kuti ayeretse+ zipinda zodyeramo+ ndipo anachitadi zomwezo. Kenako ndinabwezera pamalo pake ziwiya+ za nyumba ya Mulungu woona pamodzi ndi zopereka zambewu ndi lubani.+
10 Ndiyeno ndinazindikira kuti magawo+ a Alevi sanali kuperekedwa kwa iwo, moti aliyense wa Aleviwo ndi oimba amene anali kutumikira anathawa ndipo anapita kumunda wake.+
11 Zitatero ndinayamba kuimba mlandu+ atsogoleriwo+ ndi kuwafunsa kuti: “N’chifukwa chiyani nyumba ya Mulungu woona yasiyidwa chonchi?”+ Pamenepo ndinawasonkhanitsa pamodzi ndipo ndinawaika pamalo awo ogwirira ntchito.
12 Anthu onse a mu Yuda anabweretsa kumalo osungira zinthu+ chakhumi+ cha mbewu,+ cha vinyo watsopano+ ndiponso cha mafuta.+
13 Ndiyeno ndinaika Selemiya wansembe, Zadoki wokopera Malemba ndi Pedaya mmodzi mwa Alevi, kuti akhale oyang’anira malo osungira zinthu. Amenewa anali kuyang’anira Hanani mwana wa Zakuri amene anali mwana wa Mataniya,+ pakuti anthu anali kuwaona kuti ndi okhulupirika.+ Iwowa anapatsidwa udindo wogawa+ zinthu kwa abale awo.
14 Mundikumbukire,+ inu Mulungu wanga, chifukwa cha zinthu zimenezi ndipo musaiwale+ ntchito za kukoma mtima kosatha zimene ndachitira nyumba+ ya Mulungu wanga ndi onse otumikira kumeneko.
15 Masiku amenewo ku Yuda ndinaona anthu akuponda moponderamo mphesa tsiku la sabata.+ Anali kubweretsa mbewu ndi kuzikweza+ pa abulu.+ Analinso kukweza pa abuluwo vinyo, mphesa, nkhuyu+ ndi katundu wosiyanasiyana ndipo anali kubwera nazo ku Yerusalemu tsiku la sabata.+ Ine ndinawadzudzula pa tsiku limene anali kugulitsa zinthu zimenezi.
16 Anthu a ku Turo+ anali kukhala mumzindawo ndipo anali kubweretsa nsomba ndi malonda osiyanasiyana.+ Iwo anali kugulitsa zinthu zimenezi pa tsiku la sabata kwa ana a Yuda mu Yerusalemu.
17 Choncho ndinayamba kuimba mlandu anthu olemekezeka+ a ku Yuda kuti: “N’chifukwa chiyani mukuchita zinthu zoipa, mpaka kuipitsa tsiku la sabata?
18 Kodi izi si zimene makolo anu anachita,+ mwakuti Mulungu wathu anadzetsa tsoka lonseli+ pa ife komanso pamzinda uwu? Koma inu mukuwonjezera kuyaka kwa mkwiyo wake pa Isiraeli mwa kuipitsa sabata.”+
19 Ndiyeno mdima utafika pazipata za Yerusalemu, sabata lisanayambe, ndinapereka lamulo ndipo zitseko zinayamba kutsekedwa.+ Ndinalamulanso kuti asatsegule zitsekozo kufikira sabata litatha. Ndipo ndinaika ena mwa atumiki anga m’zipata kuti munthu asalowe ndi katundu tsiku la sabata.+
20 Choncho ochita malonda ndi ogulitsa zinthu zosiyanasiyana anagona panja pa Yerusalemu kawiri.
21 Pamenepo ndinawachenjeza+ kuti: “N’chifukwa chiyani mukugona kunja kwa mpanda? Mukachitanso zimenezi ndikukhaulitsani.”+ Kuyambira nthawi imeneyo sanabwerenso pa tsiku la sabata.
22 Ndiyeno ndinauza Alevi+ kuti pobwera azidziyeretsa nthawi zonse+ komanso azilondera zipata za mzinda+ kuti tsiku la sabata likhale loyera.+ Inu Mulungu wanga, mundikumbukirenso+ pa zimenezi ndipo mundimvere chifundo malinga ndi kuchuluka kwa kukoma mtima kwanu kosatha.+
23 Komanso ndinaona kuti Ayuda ena anali atakwatira+ akazi achiasidodi,+ achiamoni ndi achimowabu.+
24 Hafu ya ana awo aamuna anali kulankhula Chiasidodi ndipo palibe amene ankatha kulankhula Chiyuda,+ koma anali kulankhula chinenero cha anthu ena.
25 Ndiyeno ndinayamba kuwaimba mlandu ndi kuwatemberera.+ Ena mwa amuna amenewo ndinawamenya,+ kuwazula tsitsi ndi kuwalumbiritsa pamaso pa Mulungu kuti:+ “Musapereke ana anu aakazi kwa ana awo aamuna, ndipo musalole kuti ana awo aakazi akwatiwe ndi ana anu aamuna kapenanso inuyo.+
26 Kodi si akazi amenewa amene anachimwitsa Solomo mfumu ya Isiraeli?+ Mwa mitundu yonse panalibe mfumu yofanana naye.+ Iye anakondedwa ndi Mulungu wake,+ mwakuti Mulungu anamuika kukhala mfumu ya Isiraeli yense. Koma akazi achilendo anamuchimwitsa.+
27 Kodi si zodabwitsa kuti inunso mukuchita choipa chachikulu chimenechi, mwa kukwatira akazi achilendo, kumene ndi kuchita mosakhulupirika kwa Mulungu wanu?”+
28 Ndiyeno mmodzi mwa ana aamuna a Yoyada,+ mwana wa Eliyasibu,+ mkulu wa ansembe anali mkamwini wa Sanibalati+ wa ku Beti-horoni.+ Choncho ndinamuthamangitsa, kum’chotsa pamaso panga.+
29 Inu Mulungu wanga, akumbukireni amenewa chifukwa anaipitsa+ unsembe ndiponso pangano+ limene munachita ndi ansembe ndi Alevi.+
30 Ndiyeno ndinawayeretsa+ mwa kuchotsa chilichonse chachilendo. Ndinapereka ntchito kwa ansembe ndi Alevi, aliyense ndinam’patsa ntchito yake,+
31 ngakhale ntchito yobweretsa nkhuni+ pa nthawi zoikidwiratu ndi mbewu zoyamba kucha.
Inu Mulungu wanga, mundikumbukire+ pa zabwino zimene ndinachita.+
Patsani ena
Patsani ena
Nehemiya 13
Baibulo la Dziko Latsopano la Malemba Opatulika
https://www.jw.org/finder?docid=1011452&Book=16&Chapter=13&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D13%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NSANJA YA OLONDA FEBRUARY 2013
Kodi Tingaphunzire Chiyani kwa Mose?
Werengani kuti mudziwe makhalidwe atatu mwa makhalidwe abwino amene Mose anali nawo komanso zimene tingaphunzire pa chitsanzo cha Mose.
Kodi Mose Anali Ndani?
Akhristu, Ayuda, Asilamu komanso anthu ena amalemekeza kwambiri munthu wokhulupirika ameneyu. Kodi inuyo mumadziwa zotani za Mose?
Mose Anali Munthu Wachikhulupiriro Cholimba
Mose anali ndi chikhulupiriro cholimba chifukwa ankakhulupirira kwambiri zimene Mulungu analonjeza. Kodi ifeyo tingatani kuti tikhale ndi chikhulupiriro ngati chimenechi?
Mose Anali Munthu Wodzichepetsa
Anthu ambiri amaona kuti munthu wodzichepetsa ndi wofooka. Kodi Mulungu amaona bwanji nkhani ya kudzichepetsa? Kodi Mose anasonyeza bwanji kudzichepetsa?
Mose Anali Munthu Wachikondi
Mose ankakonda Mulungu komanso aisiraeli anzake. Kodi tingaphunzire chiyani kwa Mose?
“Iye ndi Mulungu wa Anthu Amoyo”
Mulungu ali ndi mphamvu zothetsa imfa, ndipo walonjeza kudzaukitsa akufa. Kodi Mulungu adzachitadi zimenezi?
“Ankafuna Kuti Ndione Ndekha Kuti Zoona Ndi Ziti”
Luis Alifonso ankafuna kudzakhala mmishonale wa chipembedzo cha Mormon. Kodi kuphunzira Baibulo kunamuthandiza bwanji kuti asinthe zolinga zake komanso moyo wake?
Zimene Mungachite Ngati Muli ndi Mwana Wolumala
Werengani kuti mumve za mavuto atatu amene mwina mumakumana nawo komanso mmene Baibulo lingakuthandizireni.
Kodi Umene Ena Amati Uthenga Wabwino wa Yudasi N’chiyani?
Kodi analemba ndi Yudasi, wophunzira amene anapereka Yesu? Kodi tiyenera kusintha maganizo pa mmene timaonera Chikhristu chifukwa cha zimene zili mu uthengawu?
Kuyankha Mafunso a M’Baibulo
Popeza Mulungu analenga zonse, kodi iye ndi amene analenga Mdyerekezi? Werengani kuti mudziwe zimene Baibulo limanena.
Zina zimene zili pawebusaiti
Khadi la M’Baibulo Lonena za Esau
Kodi Esau anasonyeza bwanji kuti sankayamikira zinthu zopatulika? Sindikizani khadili kuti mudziwe.
Tsanzirani Msamariya Wachifundo
Werengani fanizo la Msamariya wachifundo ndipo muliganizire mozama kuti muone zimene mungaphunzirepo.


text:
CHINSINSI CHA BANJA LOSANGALALA
Kodi Mungatani Kuti Musamakangane ndi Mwana Wanu?
“Mwana wanga ali ndi zaka 14, anayamba kukula mtima. Ndikamuuza kuti, ‘Tiye tikadye chakudya,’ ankandiyankha kuti ‘Ndakuuzani kuti ndikufuna kudya?’ Ndikamufunsa ngati wamaliza ntchito, ankandiyankha kuti ‘Iii, kodi ndine wantchito wanu?’ Nthawi zambiri tinkakangana kwambiri.”—Anatero MAKI, wa ku JAPAN. *
Kulera wachinyamata ndi kovuta kwambiri ndipo kumafuna kuti makolo akhale odekha. Mayi wina wa ku Brazil dzina lake Maria, yemwe akulera mwana wa zaka 14 anati: “Zimandipsetsa mtima kwambiri mwana wanga akamandiderera.” Zimenezi zikufanana ndi zimene mayi winanso wa ku Italy, dzina lake Carmela, ananena. Iye anati: “Ndikakangana ndi mwana wanga wamwamuna, tonse timakhumudwa kwambiri. Nkhani yabwinobwino imasanduka mkangano woopsa. Zikatere mwana wanga amangolowa kuchipinda n’kudzitsekera.”
N’chifukwa chiyani achinyamata ena amakhala ovuta chonchi? Kodi amawapangitsa ndi anzawo? Mwina kapena. Chifukwa Baibulo limanena kuti munthu akhoza kukhala ndi makhalidwe abwino kapena oipa chifukwa chotengera anthu amene amacheza nawo. (Miyambo 13:20; 1 Akorinto 15:33) Chinanso chimene chimapangitsa kuti ana masiku ano azikhala osamvera makolo ndi zosangalatsa zimene zimawalimbikitsa kuti akhale ovuta komanso opanda ulemu.
Koma pali mavuto ena amene si ovuta kuwathetsa ngati mwadziwa chimene chikupangitsa mwanayo kuchita zimenezo. Tiyeni tikambirane zinthu zina zimene zingakuthandizeni.
PHUNZITSANI MWANA WANU KUMAGANIZA
Mtumwi Paulo analemba kuti: “Pamene ndinali kamwana, ndinali kulankhula ngati kamwana, kuganiza ngati kamwana, ndiponso kuona zinthu ngati kamwana. Koma tsopano pamene ndakula, ndasiya zachibwana.” (1 Akorinto 13:11) Monga mmene Paulo ananenera palembali, mwana amaganiza mosiyana kwambiri ndi munthu wamkulu. Kodi amasiyana bwanji?
Achinyamata amafuna kuoneratu ngati chinthucho chili choipa kapena chabwino. Pamene munthu wamkulu amaona patali, ndipo asanasankhe zochita, amaganizira kaye za zotsatira zake. Mwachitsanzo, munthu wamkulu amayamba waganiza kaye mmene zinthuzo zingakhudzire ena. Ndipo akhoza kukhala anazolowera kuchita zimenezi. Koma achinyamata saganiza choncho, chifukwa amakhala asanazolowere kusankha zinthu m’njira imeneyi.
Baibulo limalimbikitsa achinyamata kuti “azitha kuganiza bwino.” (Miyambo 1:4) Koma limalimbikitsanso Akhristu onse kuti azigwiritsa ntchito “luntha la kuganiza.” (Aroma 12:1, 2; Aheberi 5:14) Komabe, nthawi zina mwana wanu akhoza kumakangana nanu pa zinthu zing’onozing’ono chifukwa cha mmene amaganizira. Kapena angakuuzeni maganizo ake, omwe angaoneke ngati opanda nzeru. (Miyambo 14:12) Ngati zitatero, kodi mungatani kuti musakangane?
TAYESANI IZI: Muyenera kudziwa kuti mwana wanuyo akuphunzira kusankha zinthu payekha. Izi zikutanthauza kuti zimene angakuuzeni, sikuti amakhala atatsimikiza kuti achitadi zimenezo. Kuti mudziwe zimenedi akuganiza, choyamba muyenera kumuyamikira ponena maganizo ake. Mungathe kunena kuti: “Ndasangalala ndi mmene ukuganizira pa nkhaniyi. Komabe ine ndikuganiza mosiyana pang’ono ndi mmene iwe ukuganizira.” Kenako muthandizeni kuona mavuto amene angakhalepo ngati angachite zimene akuganizazo. Mungamufunse kuti: “Kodi ukuganiza kuti zimenezi n’zothandiza nthawi zonse?” Mungadabwe ndi zimene mwana wanuyo anganene pambuyo poti waganiziranso zimene ankafunazo.
Chenjezo: Mukamakambirana ndi mwana wanuyo, pewani kumusonyeza kuti zimene mukunenazo ndiye zolondola. Ngakhale zitakhala kuti akuonetsa kuti sakumva zimene mukumuuza pa nthawiyo, muyenera kuzindikira kuti iye angathe kuphunzirapo kanthu pa zimene mwanena ngakhale kuti sangasonyeze zimenezo. Simuyenera kudabwa ngati mutaona kuti posapita nthawi, mwanayo watsatira zimene munkamulangizazo. Mwina angayambenso kunena kuti zimene wasankhazo wachita kuganiza yekha.
Bambo wina wa ku Japan, dzina lake Kenji anati: “Nthawi zina ndinkakangana ndi mwana wanga wamwamuna pa nkhani zing’onozing’ono monga, kumuletsa kuwononga zinthu kapena akamanyoza mchemwali wake. Koma nthawi zambiri ankafuna kuti ine ndimufunse chifukwa chimene akuchitira zimenezo. Ankafunanso ndimusonyeze kuti ndikumvetsa zimene zamuchititsa kuchita zimenezo. Iye akanasangalala ndikanamuuza kuti: ‘Owoo, kodi ndi mmene zinakhalira.’ Ndikuona kuti ndikanachita zimenezi, mwina sitikanakangana.”
AZIDZIWA ZOYENERA KUCHITA
Udindo waukulu umene makolo amakhala nawo polera achinyamata, ndi kuwathandiza kuti tsiku lina adzadziimire paokha. (Genesis 2:24) Zimenezi zimaphatikizapo kumuthandiza mwanayo kuti akhale ndi makhalidwe abwino. Wachinyamata amene ali ndi makhalidwe abwino angakane kuchita zoipa osati chifukwa choopa chilango, koma amaganiziranso kuipa kwa zimene angachitezo. Komanso angathe kudzifunsa kuti: ‘Kodi ineyo ndine munthu wotani? Kodi ndimayendera mfundo ziti? Kodi munthu amene amayendera mfundo zimenezi akanatani pa nkhani ngati imeneyi?’—2 Petulo 3:11.
M’Baibulo muli nkhani ya Yosefe, yemwe anali wachinyamata amene ankadziwika kuti anali ndi makhalidwe abwino. Mwachitsanzo, mkazi wa Potifara atamukakamiza kuti agone naye, Yosefe anayankha kuti: “Ndingachitirenji choipa chachikulu chonchi n’kuchimwira Mulungu?” (Genesis 39:9) Ngakhale kuti pa nthawiyi lamulo loletsa kuchita chigololo linali lisanaperekedwe kwa Aisiraeli, Yosefe ankayendera maganizo a Yehova pa nkhaniyi. Mawu akuti “ndingachitirenji” akusonyeza kuti ankatsatira kwambiri mfundo za Yehova ndipo ankaziona kuti n’zofunika pa moyo wake.—Aefeso 5:1.
Mwana wanuyonso akulimbana n’kuti apeze mfundo zimene aziyendera pa moyo wake. Zimenezitu n’zofunika chifukwa zingamuthandize kuti azilimbana ndi mavuto amene amakumana nawo kuchokera kwa achinyamata anzake. (Miyambo 1:10-15) Koma dziwani kuti zingam’chititsenso kuti azilimbana ndi inuyo. Kodi muyenera kuchita chiyani ngati zimenezi zitachitika?
TAYESANI IZI: M’malo mokwiya ndi zimene mwana wanu wanena, yesani kungobwereza zimene iye wanenazo ponena kuti: “Ndikufuna ndingomvetsa zimene ukunena, paja wati . . . ” Kenako mufunseni kuti: “N’chifukwa chiyani ukuganiza choncho?” Kapena “N’chiyani chakupangitsa kuti unene zimenezi?” Muloleni kufotokoza maganizo ake. Ngati mukuona kuti mukungosiyana zokonda, ndipo sikuti mwana wanuyo walakwa chinachake, mungachite bwino kungololera maganizo akewo ngakhale kuti simukugwirizana ndi zimene wasankha.
Zimene mwana wanuyo akuchita pofuna kupeza mfundo zimene angamayendere pa moyo wake si zachilendo ndiponso zingamuthandize. Komanso pajatu Baibulo limanena kuti Akhristu sayenera kukhala ngati ana aang’ono ‘otengekatengeka ngati kuti akukankhidwa ndi mafunde, ndiponso otengeka kupita uku ndi uku ndi mphepo iliyonse ya chiphunzitso chonyenga.’ (Aefeso 4:14) Choncho thandizani mwana wanu kukhala ndi makhalidwe abwino omwe angamuthandize kuti asatengere makhalidwe oipa.
Mayi wina wa ku Czech Republic, dzina lake Ivana anati: “Ana anga aakazi ndikawasonyeza kuti ndine wofunitsitsa kuwamvetsera, savuta kumvera zimene ndikuwauza, ngakhale zitakhala zosiyana ndi zimene iwo amafuna. Koma ndimasamala kuti ndisamawakakamize kuchita zimene ineyo ndikufuna, koma kuti aziona okha ubwino wotsatira zimene ndikuwauzazo.”
MUSAMASINTHESINTHE KOMABE MUZIKHALA OLOLERA
Monga mmene ana aang’ono amachitira, achinyamata ena angauze makolo nkhani imodzimodziyo kangapo n’cholinga choti makolo awo atope ndi nkhaniyo n’kuwavomera kuchita zimene akufuna. Ngati mwana wanu amachita zimenezi, muyenera kusamala. Ngakhale kuti kuvomereza kuti achite zimene akufunazo kungapangitse kuti musakangane, zingachititse kuti mwanayo azikuvutitsani kuti apeze zimene akufuna. Kodi mungachite chiyani kuti muthane ndi vuto limeneli? Muzitsatira malangizo a Yesu akuti: “Tangotsimikizani kuti mukati Inde akhaledi Inde, ndipo mukati Ayi akhaledi Ayi.” (Mateyu 5:37) Achinyamata sangakukakamizeni kuti muyendere maganizo awo ngati simusinthasintha zimene mwanena.
Komabe kumbukirani kuti muyenera kukhala ndi mtima wololera pamene mukuchita zimenezi. Mwachitsanzo, muloleni wachinyamata wanu kuti afotokoze zifukwa zimene muyenera kusinthira nthawi yoti azifikira pakhomo. Mukamachita zimenezi, sikuti mukukakamizika kutsatira zimene mwana wanu akufuna, koma mukusonyeza kuti mukutsatira malangizo a m’Baibulo akuti: “Anthu onse adziwe kuti ndinu ololera.”—Afilipi 4:5.
TAYESANI IZI: Muzipeza nthawi yokhala pansi ndi ana anu n’kukambirana za nthawi yoti anawo azifikira pakhomo komanso malamulo ena amene ayenera kumatsatira. Asonyezeni kuti ndinu ofunitsitsa kumvetsera zimene iwo anganene. Kenako muyenera kuganizira zonse zimene ana anu akufotokozerani musanasankhe zochita. Bambo wina wa ku Brazil, dzina lake Roberto, anati: “Achinyamata aziona kuti makolo awo savuta kuwavomereza zinthu, ngati zinthuzo sizikuphwanya mfundo za m’Baibulo.”
N’zoona kuti palibe kholo limene sililakwitsa zinthu. Baibulo limati: “Tonsefe timapunthwa nthawi zambiri.” (Yakobo 3:2) Mukaona kuti mwalakwitsa zinazake, musachedwe kupepesa mwana wanuyo. Ngati mutavomereza kuti munalakwitsa, mungapereke chitsanzo chabwino kwa mwanayo kuti nayenso azipepesa akalakwitsa zinazake.
Kenji wa ku Japan, yemwe tamutchula mu nkhani ino ananenanso kuti: “Tikakangana pa nkhani inayake, ndimapepesa kwa mwana wanga chifukwa chomukalipira. Ndimachita zimenezi mtima wanga ukakhala m’malo. Izi zimapangitsa kuti nayenso mtima wake ukhale m’malo ndipo sizivuta kuti azimvetsera zimene ndikumuuza.”
^ ndime 3 Mayina m’nkhani ino asinthidwa.
DZIFUNSENI KUTI . . .
Kodi ineyo ndinachita chiyani chimene chinapangitsa kuti ndikangane ndi mwana wanga?
Kodi ndingagwiritse ntchito bwanji mfundo za m’nkhaniyi kuti ndizimumvetsa bwino mwana wanga?
Kodi ndingatani kuti ndisamakangane ndi mwana wanga?